text:
Bendicion y bondad di Señor ta compañami tur dia di mi bida, lo mi biba den cas di Señor henter mi bida largo
Lagrima y flornan por seca, su recuerdonan y tur loke e la hasi y significa pa nos lo keda graba
pa semper den nos mente y curason.
“Cerka Dios mi alma ta na paz, ta di dj’E mi salbacion ta bini”
Salmo 62.1
Cu inmenso tristeza na nos curason, pero conforme cu boluntad di Dios, nos ta anuncia fayecimento inespera di nos ser stima:
Jolanda Beatrix Everon
mihor conoci como:
Jol, Jola, Joli, Jool
* 24-08-1957 – Ɨ 06-05-2021
Tata: Ɨ Pedro Everon
Mama: Ɨ Betty Everon
Na nomber di su yuinan stima:
Edward Everon y Andreina Croes
Jogard Everon
Su nieto stima : Nathan Everon
Su nieta y prinsesa stima: Lisa Everon
Mescos cu un nieta: Laura Camilla
Su rumanan:
Barbara Everon y Facundo Geerman na Hulanda
Rofina y Edwin Boekhoudt na Hulanda
Teresa Everon na Hulanda
Rosa y Federico Ras na Hulanda
Ɨ Robertico Vicente Everon
Ɨ Vale Everon
Su subrinanan:
Etleen y famia na Hulanda
Rosline y famia na Hulanda
Guisella y Mark na Hulanda
Tricia y famia na Aruba
Su subrinonan:
Douglas y famia na Hulanda
Robert na Hulanda
Ferdinand na Hulanda
Rodrick na Hulanda
Rochinell na Aruba
Mescos cu subrino:
Andy Everon na Hulanda
Su tanta:
Hortencia Henriquez y famia
Su comper: Everaldo Croes
Primo y primanan, Ihanan, comernan, amiga y amigonan (mucho pa menshona),
Ex-coleganan di Postkantoor y ex-coleganan di Belastingdienst.
Su amiganan di cas: Lilian, Poppy , Luci, Alba
Su bon amigo: Enrico Giel y yuinan
Tata di su yuinan:Gatty Croes
Mescos cu suegro y suegra:
Ɨ Henry Croes y Ɨ Prisilla Croes
Y demas famia:
Everon, Boekhoudt, Ras, Croes, Geerman, Angela, Wester, Werleman, Henriquez, del Rosario, Krozendijk y Winterdaal.
Nos disculpa cu si den nos tristeza nos por a lubida algun famia.
Ta invita pa e acto di entiero cu lo tuma lugar diabierna 14 di mei 2021 di 2’or pa 4’or di atardi, na misa Santa Filomena na Paradera, y despues saliendo pa Santana Catolica na Paradera.
Despues di entiero lo no ricibi condolencia na cas.
Porfabor tene den considerashon e reglanan di DVG manteniendo distancia social, handsanitizer,
no ta duna man ni brasa y uso di tapaboca ta obligatorio


c: text/html

text:
Otro topico cu partido RED Democratico a presenta diaranson mainta den nan conferencia di prensa, ta e maneho di prijs pa boter di gas di parti di Arugas. Miembro di e partido, Ricardo Croes a bisa cu actualmente tin un cantidad maximo di boter di gas pa residencia/pa aña y cu si ta surpasa esey, e prijs pa e siguiente boter di gas ta aumenta enormemente.
E partido ta pidi pa gobierno interveni den esaki realisando cu e consumo di un famia awendia por ta mas cu antes y cu e aumento di prijs no ta hustifica. Si Arugas ta desea di controla si un cas ta haci uzo di gas pa meta comercial, tin otro manera di wak esey.
Arugas tin un tarifa pa gas di 46.38 florin pa boter y nan regla ta di seis boter di gas pa hogar pa aña. Asina cu bo pasa seis boter di gas, e boter di gas ta crece y bira 158.50 florin, mientras cu no tabatin gasto extra pa produci e boter di gas ey, segun Ricardo Croes.
“Te unda cu mi sa tin diferente prijs entre hogar, restaurant y hotel. Punto di partido RED Democratico ta cu e regla actual di Arugas no ta sirbi pa un hogar grandi, manera hopi awendia ta cu mayornan bibando hunto cu yiu y nieto. “Con bo ta haci si bo mester uza dryer pa seca bo paña?,” asina Croes ta puntra, bisando cu “entre e dryer cu e stoof, bo gas a caba. Anto e ora ey di ripiente bo tin cu paga 158.50.”
E partido ta considera cu e maneho aki ta un abuso y gobierno mester tuma carta den e asunto.

robotstxt: allowed

filter: keep


text:
Diaranson atardi SETAR conhuntamente cu Stichting Musica a anuncia benta di tickets via Pay.aw. Pa SETAR ta un placer pa introduci e module di Events den e aplicacion di Pay.aw hunto cu Stichting Musica teniendo na cuenta cu Aruba Caiso & Soca Monarch ta un di e eventonan cultural di mas grandi na Aruba.
Cu e introduccion di e module di Events, Pay.aw ta ofrece e posibilidad no solamente na Stichting Musica pero tambe na tur otro evento den futuro pa bende ticket via Pay.aw. Entre otro eventonan manera: comedia, concierto, conferencia, workshop y mucho mas, caminda cu usuarionan di Pay.aw por cumpra nan entrada facilmente via e aplicacion.
Pa compra di ticket por click riba Events y selecta e dia cu bo kier atende e evento, sea anochinan di Pre-finals, Caiso Finals, Super Saturday Soca Finals of e Caiso & Soca Monarch Package cu ta inclui tur 5 anochi di e festival. Ora bo cumpra bo entrada pa un di e anochinan, bo ta ricibi un QR code. Na momento cu yega Carnival Village lo scan esaki via bo celular pa por drenta. Esnan cu cumpra e Caiso & Soca Monarch Package tambe ta ricibi un QR code cu lo scan na momento cu yega Carnival Village y lo haya 5 ticket a cambio pa entrada pa cada anochi.
Asina aki SETAR ta sigui introduci mas facilidad den e aplicacion di Pay.aw cu ta crea mas oportunidad pa compra y benta sin nodo di tin placa cash y cu e facilidad di por haci esaki for di e comodidad di bo cas.


text:
Sekretario di Estado di Hustisia i Seguridat ta bishitá Kòrsou, Aruba i Boneiru
Sekretario di Estado di Hustisia i Seguridat, Eric van der Burg, ta hasi un bishita di trabou di tres dia na e parti Karibense di Reino. Riba djaluna 26 i djamars 27 di sèptèmber e ta bishitá Kòrsou i Aruba i ta klousurá e programa na Boneiru riba djárason 28 di sèptèmber. Durante su bishita na e islanan Van der Burg ta hiba kombersashon ku vários kolega i partner tokante problemátika di migrashon, supervishon di frontera i e statùs aktual di esaki.
Meta di esaki ta pa sera konosí mas mihó, siña di otro i interkambiá di eksperensia den práktika, pa asina sigui mehorá kolaborashon entre e islanan.
Van der Burg ke mira ku su propio wowo kon atmishon di estranhero i e supervishon di frontera den Reino ta reglá. Na Boneiru e Sekretario di Estado ta bishitá vários departamento, entre otro Kuerpo Polisial Hulanda Karibense (KPCN), e Instituto Hudisial Hulanda Karibense (JICN) i Koninklijke Marechaussee ku e ophetivo pa fortifiká e kolaborashon riba tereno di migrashon. Ta klousurá e bishita ku apertura ofisial di ofisina di Servisio di Imigrashon i Naturalisashon Hulanda Karibense (IND CN) na Boneiru.


text:
NOTISIA.
BONEIRU.
E BOTO GIORDANO A KIMA POR KOMPLETU.
Marduga di djabierne pa manise djasabra melding ta drenta ku tin un boto di piskado na kandela.
Giordano ta un boto di piskado ku semper ta mara na e waf di piskado na playa pabou.
Kon e kandela a kuminsa ta ser investiga na e momentu nan aki.
Tin indikashon ku ta intenshonalmente a pega e boto na kandela y a los esaki laga e drif bai afo.
A logra trese e boto bek tera pero ya esaki a kima por kompletu.
Informashon adishonal ta indika ku resientemente e donjo di e boto a kaba di instala un motor nobo nobo den e boto.
E investigashon ta den full swing.
FUENTE: LIVE FM.


text:
Diadomingo 27 di maart, Kiwanis Club of Aruba (KCA), e service club cu ta existi desde 1964, a organisa su 12 edicion di e tremendo torneo di golf caritativo na The Links at Divi Aruba. E evenemento por a conta cu 19 hole sponsors como patrocinador principal y cu un gran cantidad di hungadonan di golf, e torneo tabata completamente ‘sold out’.
Cu e fondonan recauda e aña aki, lo haci un donacion na Fundacion Hunga Teca y tambe na e programa Jump 18. Hunga Teca ta un fundacion cu ta fungi como un ‘speel-o-theek’ cu ta fia muchanan coy hunga educativo y alabes ta organisa dianan di wega, unda muchanan hunto cu nan mayornan por siña cu wega. Jump 18 ta un programa multidisciplinario pa combati y preveni obesidad di mucha hunto cu e mayornan, bou guia di diferente profesionalnan medico.
Vikash Karnani, miembro di KCA y chairman di e fundraising committee ta comenta: “Nos ta extremadamente orguyoso di locual nos a logra post-pandemia. Nos ta gradici tur nos hole sponsors, sponsors di rifa, socionan loyal y tambe e ekiponan di golf cu a yuda nos realisa nos meta y nos ta spera di por yuda lo mas posibel cu e sosten cu nos a ricibi di e organisacionnan fantastico aki”.
Jokoeza Hooplot, Presidente di KCA, ta añadi: “E torneo di golf ta un di nos eventonan mas importante pa por recauda fondo pa e club anualmente. Nos ta sumamente contento pa mira cu nos evento emblematico tin un sosten grandi y continuo den sector priva y companianan semi-gubernamental. Ademas, tur nos miembronan di KCA, socionan y ekiponan di golf, por a disfruta di un dushi ambiente durante e torneo y e ceremonia oficial di clausura di e evento”.
E ganadornan oficial di e torneo 2022 ta:
Best Gross: Team Ortho Clinic Aruba; Patrick Haime, Evan Haime, Zerzinho Croes y Randy Mark Helgers
Best Net: Team Rasputin; Pierre Rafini, Greg Martis, Giovanni Atencio y Elvin Maduro
Longest drive female: Alexandra Ismail-Brown
Longest drive male: Axl Ismail
Closest to the pin: Ricky Ingrassia
KCA ta gradici e socionan aki pa un biaha mas colabora hunto pa sirbi e muchanan di Aruba: Aruba Trading Company pa provee tur bebida; Yrausquin pa provee e premio di Hole-in-One cu tabata un Ford Bronco Outer Banks 2022; The Links at Divi Aruba cu a fungi como anfitrion di e torneo, y Elite Productions pa e bunita set-up. Tambe KCA ta extende un danki di curason pa e hole sponsors (secuencia alfabetico): Advance HR, Aeropuerto International Reina Beatrix, AIB Bank, AMC Unicon, Arubabank, Arugas, Astec, Atlas Risk Solutions, Banco di Caribe, Complete Logistics, Compliance & Forensic Services Caribbean, Guardian Group, Interport, Nagico Insurances, Payroll Pro HRM, Professional Roofing, RBC Bank, Setar, y Stellaris Casino, cu a aporta pa realisa e torneo di golf 2022.
Kiwanis Club of Aruba ta existi desde 21 di november 1964 y tin como meta principal pa mehora e bida di muchanan na Aruba. Esaki ta wordo realisa door di organisa diferente proyecto pa recauda fondo, trabounan boluntario y proyectonan di concientisacion. Pa mas informacion tocante Kiwanis Club of Aruba por fabor bishita www.kiwanisclubofaruba.org of nos pagina riba Facebook.


text:
ORANJESTAD, Aruba 27 di Maart: Durante un presentacion pa agentenan di viahe y prensa e Sales Manager di ACOYA sr. Henry Martijn a introduci e resort na e pueblo Arubano. ACOYA ta un resort tropical cu 145 acomodacion di luho (Studios, Suites y Villas)y ta cubri un area di mas cu 37000 meter cuadra. ACOYA ta e unico resort na Corsow cu tin un lago natural rondona pa e villas.
E bishitante di ACOYA lo por disfruta di un piscina unico den su estilo tipo “Infinity” rondona pa santo di lama, dos restaurant di calidad, un centro di buceo, un wellness center, internet gratis y hasta un area cu actividad pa mucha.
ACOYA tin un ubicacion central na 5 minut for di areanan commercial, luganan di entretenimento manera Mambo Beach, Cabana Beach, Wet & Wild y hopi otro mas.
E ekipo di maneho di ACOYA Hotel Suites & Villas ta forma pa sra. Valerie Trenidad como General Manager. Sra. Trenidad tin mas di 30 aña di experencia den mundo di hoteleria formando parti di entre otro Sonesta, Marriott y Superclubs Breezes. Sr. Ghatim Kabbara como Business Development Director.
Sr. Kabbara ta conoci pa su tremendo trabao como Director di Oficina di Turismo Corsow y amplio conocimento den e ramo turistico. Por ultimo sr. Henry Martijn como Sales Manager. Sr. Martijn tin mas cu 20 aña di experiencia den mundo di hoteleria formando parti di entre otro Plaza Hotel Curacao, Kontiki Beach Resort, Plaza Resort Bonaire y Tierra del Sol Aruba.
Pa mas informacion y/of reservacion por bishita www.acoyacuracao.com of por tuma contacto via number di telefon +59994613837


text:
Kiko ta patrimonio intangibel?
Kontenido di ‘patrimonio kultural’ a kambia bastante último dékadanan, parsialmente debí na instrumentonan ku UNESCO a desaroyá. Patrimonio kultural no ta limitá su mes na monumento i kolekshon di opheto. E ta inkluí tambe tradishonnan òf ekspreshonnan bibu heredá di nos antepasadonan i ku ta pasa pa nos desendientenan, manera tradishon oral, arte eséniko, práktika sosial, ritual, evento festivo, konosimentu i práktikanan relashoná ku naturalesa I universo, i konosimentu i téknika pa produsí artesania tradishonal.
Apesar ku e ta frágil, patrimonio kultural intangibel ta un faktor importante pa mantené diversidat kultural den e mundu aktual ku globalishon kresiente. Konosimentu di patrimonio kultural intangibel di diferente komunidat ta kontribuí na diálogo entre kultura i ta promové rèspèt pa otro manera di biba.
Importansia di patrimonio kultural intangibel no ta e manifestashon kultural riba su mes, sino e rikesa na konosementu i téknika ku ta pasa di generashon pa generashon. E balor sosial i ekonómiko di e pasamentu di konosementu akí ta relevante pa tantu gruponan minoritario komo esnan mayoritario den un Estado, i ta mes importante pa paisnan den desaroyo komo pa esnan desaroyá.
Patrimonio kultural intangibel ta:
• Tradishonal, kontemporáneo i bibu: patrimonio kultural intangibel no solamente ta inkluí tradishonnan heredá di pasado, sino tambe práktikanan kontemporaneo na kua diverso grupo kultural ta partisipá.
• Integradó: nos por kompartí ekspreshonnan di patrimonio kultural intangibel ku otro, ora esakinan ta parse otro. Sea nan ta di un bario bisiña, di un siudat na otro banda di mundu, òf ku emigrantenan a bin kuné. Tur ta forma parti di patrimonio kultural intangibel: a transmití nan di generashon pa generashon, nan a evolushoná ku tempu i ta kontribui na duna nos un sintimentu di identidat i kontinuidat, kreando un konekshon entre pasado i futuro a traves di presente. Patrimonio kultural intangibel no ta kontestá e pregunta si sierto práktika ta spesífiko di ún kultura. E ta kontribuí na koheshon sosial, fomentando un sintimentu di identidat i responsabilidat ku ta yuda hende sinti su mes parti di un òf vários komunidat i di sosiedat en general.
• Representativo: patrimonio kultural intangibel no ta simplemente un bien kultural, djis pa su eksklusividat òf balor eksepshonal. E ta floresé den komunidat I ta dependé di esnan ku nan konosimentu di tradishon, téknika i kustumber ta pasa pa sobrá di komunidat, di generashon pa generashon, òf pa otro komunidat.
• Basá den komunidat: un ekspreshon òf práktika solamente por ta patrimonio kultural intangibel si komunidatnan, gruponan òf individualnan ku ta krea, mantené i transmití esakinan ta rekonosé esakinan komo tal. Sin e rekonosimentu akí, ningun hende no por disidí pa nan ku un ekspreshon òf práktika ta nan patrimonio.


text:
De oorzaak van vele gezondheidsproblemen bij huisdieren Beste klant, EMCuraçao is als beweging in het leven geroepen om een bijdrage te leveren aan een beter welzijn voor mens, dier en plant. Kortom, om het natuurlijk contact met ons eigen natuur te stimuleren en/of te herstellen. Dysbiose en “lekkende darm” zijn twee namen voor dezelfde aandoening. De definities ervan zijn echter iets anders en maakt het onnodig verwarrend. Dysbiose wordt vaak gedefinieerd als een verstoring van de darmbacteriën – te weinig vriendelijke...read more
E motibu di hopi malesa serka bestianan di kas Kerido kliente, Meta prinsipal pa publiká nos notisiero/noti-ambiente ta pa kontribuí na un konsenshi nobo den e Era Nobo. Kada un tópiko ku nos relatá ta di suma importansia pa nos salú, nos medio-ambiente, nos flora i founa. Disbiosis i tripa (intestino) permeabel ta dos nòmber pa e mesun enfermedat. E definishonnan ta un poko diferente i ta sòru pa konfushon. Disbiosis hopi bia ta wòrdu definí komo un desbalansa di e bakterianan di tripa – skarsedat di bakteria kariñoso i demasiado...read more
E efektonan ekstra-ordinario di EM-Wipe & Clean Kerido kliente, Meta prinsipal pa publiká nos notisiero/noti-ambiente ta pa kontribuí na un konsenshi nobo den e Era Nobo. Kada un tópiko ku nos relatá ta di suma importansia pa nos salú i nos medioambiente; teniendo en kuenta e generashonnan ku ta bini. Siman pasá e korant Amigoe a publiká un artíkulo di un investigashon hasí den awanan rònt nos isla, Kòrsou. E resultadonan optené a probá ku tin demasiado kontaminashon dor di deskarga di awa di berpùt, sushi industrial i hopi mas. E...read more
Kalidatnan di EM Serámika Kerido kliente, Meta prinsipal pa publiká nos notisiero ta pa kontribuí na un konsenshi nobo den e Era Nobo. Kada un tópiko ku nos relatá ta di sumo importansia pa nos salú i nos medioambiente; teniendo en kuenta e generashonnan ku ta bini. Awe nos ta papia tokante di kalidatnan regenerativo di EM serámika. Den nos Newsletter no.1 den 2013 nos a para ketu na e balor i e kalidat di e awa ku nos ta usa. Nos salú ta estrechamente liá ku nos alimentu, di kual awa ta primordial. Nos ta trata na yuda nos klientenan...read more
Resiklá i Planta Na yanüari 2014 nos tabatin e honor di gana e KUKI- AWARD 2013. Nos tur ta kòrda e CHICHI bunita ku nos a haña di sorpresa. Durante di e agasaho ku KUKI & KO a organisá, espontáneamente e kompania CARIBBEAN FILMCOM n.v. di Michel Drenthe a ofresé nos un videoclip di un minüt pa nos wèpsait, grátis. E promesa a keda kumplí. Awor nos ta lansa e video clip ku tin komo título “E Hèmber di Bokashi”. E proseso pa produsí e video tabata unu sumamente interesante i edukativo. Nos ta ilustrá esei tambe ku algun potrèt riba...read more
Nos kultivo – Nos alimentu Kerido kliente, Meta prinsipal pa publiká nos notisiero ta pa kontribuí na un konsenshi nobo den e Era Nobo. Kada un tópiko ku nos relatá ta di sumo importansia pa nos salú i nos medioambiente; teniendo en kuenta e generashonnan ku ta bini. Awe nos ta papia tokante di nos kultivo, nos alimentu. Den nos delaster noti-ambiente nos a para ketu na salubridat. Nos salú ta estrechamente liá ku e.o. nos alimentu. Tin un dicho ta bisa: “Bo ta loke bo ta kome”. Aki na Kòrsou nos ta kome mas tantu loke ta wòrdu...read more
Food Combining Chartread more
Guide to Proper Food Combiningread more
2014-01-23 Komunikado di Prensa – Hummingbird Ganado Kuki-award 2013read more
Salubridat Kerido kliente, Meta prinsipal pa publiká nos notisiero/noti-ambiente ta pa kontribuí na un konsenshi nobo den e Era Nobo. Kada un tópiko ku nos relatá ta di suma importansia pa nos salú i nos medioambiente; teniendo en kuenta e generashonnan ku ta bini. Awe nos ta papia tokante di salubridat. Pa e delaster dékadanan a sali for di e punto di bista ku mester desaroyá métodonan pa kura hende, konsiderando ku ta algu di pafó ta afektá hende . Esei ta enserá ku pa gran parti a aseptá e konsepto ku si hende ta sinti malu tin algu...read more


text:
ORANJESTAD: Diamars merdia Minister Endy Croes ricibi algun atleta hoben di ekipo di Gymnastics Aruba CGA Avanse cu a competi den Yamilet Peña Classics 2022. E competencia a tuma luga siman pasa na Punta Cana, Republica Dominicana unda 9 pais y mas di 35 gimnasta a participa. Pa Aruba un total di 17 atleta a competi y a logra varios medaya.
Minister Endy Croes ta gradici e entrenadonan como tambe mayornan cu ta sostene nan yiunan pa asina nan por a realisa nan soño di competi na un competencia internacional. Masha pabien na e atletanan di CGA Avanse cu e tremendo logro danki pa pone Aruba su nomber briya internacionalmente. Aruba ta orguyoso di boso!


text:
Nos invitado den e programa aki ta Sra. Vita Aureliana Frans. Vita ta un konosido komersiante aki na Boneiru. Ela nase 15 Juni 1942 na Boneiru. Nos ta kombersa kune tokante su bida, su infansia.
Produkshon: Fundashon Históriko Kultural Boneriano
Durashon: 57 minüt
Fuhikubo ta presentá: Vita Aureliana Frans
Nos invitado den e programa aki ta Sra. Vita Aureliana Frans. Vita ta un konosido komersiante aki na Boneiru. Ela nase 15 Juni 1942 na Boneiru. Nos ta kombersa kune tokante su bida, su infansia.


text:
Fort Amsterdam ta situá den e bario di Punda na Kòrsou.
E Fòrti ta na un punto strategiko riba tera na suitost di bahia di Santa Ana na entrada di e bahia.
Aktualmente e edifisio ta ser usá komo ofisina di Gobiernu di Korsou, promé ku òktober 2010 e fòrti a fungi komo ofisina di gobièrnu di Antias Hulandes. Mas aleu den e forti por enkontra kas di gobernador i un iglesia. E fòrti ta aparesé riba lista di UNESCO.
Iglesia den Forti
Historia.
Na 1634 ora ku Kòrsou a kai den man di West-Indische Compagnie(WIC), desishon a kai pa konstruí e fòrti bou di guia di Johaan van Walbeek den periodo di 1635 pa 1636. E edifioso a fungi komo ofisina principal di WIC
Atrako.
Riba 8 di yüni 1929 e fòrti a ser atraká dor di revolushonario di nashonalidat venezolano Rafael Simon Urbina. Urbina a logra hui ku diferente arma i tambe kaha di plaka pa bringa kontra e gobiernu di Venesuela. E atrako a tuma lugá pa motibu di mal kalidat di seguridat, e situashon aki a laga Hulanda su kara na bèrguensa. Hulanda a tuma un desishon pa manda di diferente barku di guera i marina pa enkargá nan mes ku defensa di Antias Hulandes.


text:
Publiká riba 01 Desèmber 2020
Willemstad – Komunidat kompletu por a tuma nota den fin di siman na momentu ku hopi áwaseru ta kai i esaki a trese bastante molèster. Sigur pa loke ta trata roinan ku ta yená ku tur sorto di opheto i ta pone ku awa no por sigui move. Servisio pa Obra Públiko (OW) ya pa algun siman kaba, a kuminsá ku limpiamentu di roinan rònt Kòrsou. Ta trata aki di mas o ménos 75 roi, repartí den diferente área di Kòrsou.
Un total di 70 kontratista a haña e tarea pa limpia e roinan. E trabounan ta konsistí di saka tera i sushi for di ‘duiker’ nan, kap palunan kaminda esaki ta nesesario, i saka tur sobra desperdisio for di e roinan. A surgi un tardansa den ehekushon di trabounan di limpiamentu di roi ku normalmente mester a kuminsá den luna di sèptèmber. Esaki teniendo kuenta ku e periodo di áwaseru. Ainda no a alkansá pa limpia tur roi i p’esei por sosodé ku awor ku áwaseru ta kai konstantemente por surgi problema ku awa.
Ban yuda mantené e roinan limpi. No tira sushi òf potoshi den nan. Unabes ku nan ta limpi, ban perkurá pa nan keda limpi. Asina nos ta yuda protehá nos mes, nos bisiña i tambe medio ambiente i naturalesa.
Minister Jesus-Leito ta satisfecho ku e trabounan ta tumando lugá i huntu ku Servisio pa Obra Públiko ta gradisí komunidat pa e pasenshi desplegá. Ban duna di nos parti i sigui mantené e roinan limpi.


text:
Historia
Ya pa mas ku 100 aña é laboratorio nashonal
For di e ‘Laboratorium van de Openbare Gezondheidsdienst’ ku a habri na òktober 1916, a bini e ‘Landslaboratorium voor de Volksgezondheid op Curaçao’.
Inisialmente e investigashonnan hasí tabata di índole bakteriológiko, serológiko i histológiko. No muchu despues un departamentu kímiko a bini aserka pa kùrmentu di kuminda, análisis di muestra di awa i investigashon di merkansia.
E laboratorio tabata duna e Servisio di Salubridat un bista riba kon malesanan di infekshon tabata plama riba e isla. Tambe e tabata hasi investigashonnan rutinario pa e pashèntnan den Sint Elisabeth Hospitaal (Sehos, ku pa hopi aña tabata e hospital nashonal di Kòrsou). Tambe tabata hasi investigashonnan bou di bestia di krio pa
asistensia diagnóstiko i terapeutiko.
E aktividatnan a mengua hopi despues ku e inisiadó, dr. N. Waterman, a bai for di e isla na 1922. Ta te ora a bini ku un patólogo-anatomista na 1935 i un bakteriólogo-serólogo na 1939, e trabounan a lanta atrobe – anto na nivel di e eksigensianan ku tabata vigente e tempu ei.
E ramo di kímika klíniko a bira popular den añanan 50 di e siglo pasá i ora Sehos a empleá un kímiko klíniko, un parti konsiderabel di investigashonnan diagnóstiko den e spesialismo akí a bin ta tuma lugá na Sehos.
E laboratorionan ku tabatin promé ku ADC, tabata situá primeramente den e ‘Quarantainegebouw’ na Miundu Nobo, despues den Fort Amsterdam na Punda i, for di 1941, den e edifisio enfrente di e museo nashonal aktual na Otrobanda.
Komo ku na dado momento e edifisio último akí no tabata kumpli ku ni e eksigensianan di mas elemental di e profeshon, a disidí alrededor di 1960 pa konstruí un edifisio nobo. A skohe Vredenberg komo sitio, entre otro pasobra tabatin plan pa konstruí un hospital i un poliklínika nobo ei. Lo a duna e laboratorio un ‘prik-poli’ (manera un prekpòst awendia) pa kolekshon di material pa tèst. Tambe lo a krea e posibilidat pa hasi análisisnan hematológiko.
A hospedá e departamentu di Inspekshon di Salubridat di e tempu ei tambe den e edifisio prinsipal.
E ‘Landsinstituut voor de Volksgezondheid’ a bira operashonal na 1964. Semper e edifisio na Heelsumstraat tabata esun prinsipal di e laboratorio.
A independisá e laboratorio na aña 2000 i a dun’é e nòmber Analytisch Diagnostisch Centrum N.V. (abreviá na ADC). E komienso komo un kompania di gobièrnu independiente no tabata optimal, pero despues di e eksperensia inisial ei e organisashon a progresá i a sigui bira mas i mas efisiente i efektivo.


text:
Willemstad, Korsou: Relashoná ku e kaso di asesinato ku a tuma lugá dia 2 di septèmbèr 2019, dilanti di un establesimentu riba Caracasbaaiweg (komunikado 346/2019), polis a hasi un detenshon mas. Djaluna 11 di novèmber 2019, alrededor di 09.00’or di mainta, Polis a detené e dama sospechoso S.S.P., nasé na Kòrsou di 33 aña di edat.
Detenshon di e sospechoso a tuma lugá riba Kaya Muizenberg. A presentá e sospechoso dilanti di un fiskal ouksiliar ku a ordená su enkarselamentu pendiente di mas investigashon. Investigashon den e kaso aki ta kontinuá.


text:
Parkèt di PG
Parkèt di prokurador general
E institushon i organisashon di Parkèt di prokurador general di Kòrsou, di Sint Maarten i di Boneiru, Sint Eustatius en Saba (Parkèt PG) ta determiná den artíkulonan 2 te ku 6 di Lèi di Estado di Ministerio Públikonan. Segun artíkulo 2 di Lèi di Estado di Ministerio Públikonan, e Ministerio Públiko den kada un di paisnan ta konsistí di Parkèt PG i e Parkèt di e Fiskal (tambe konosí komo” Parkèt den promé instansha). Pero tin solamente un prokurador general konhunto ku ta establesé na Kòrsou (artíkulo 3 insiso 1). E ta okupá su kargo den tur e paisnan.
E prokurador general
E prokurador general (PG) ta na kabes di henter e organisashon di OM. E Lèi di Estado di Ministerio Públikonan ta otorgá prokurador general ku sierto tareanan i responsabilidatnan. Manera a menshoná kaba, e ta duna maneho na e tres organisashon nashonal di tres diferente pais. Ku mira riba esei, e mester tin deliberashon regularmente den tur e paisnan. Ademas, e PG ta den un posishon kaminda e mester responsabilisá su mes na tres diferente minister di (seguridat) i hustisia i ta konsehá nan sea ku a wòrdu solisitá of no den kuestionnan ku ta toka OM.
Konforme ku artíkulo 6 insiso 3 di e Lèi di Estado di Ministerio Públikonan prokurador general ta supervisá e debido rastreamentu i persekushon di echonan kastigabel (e ‘proseso primario) i artíkulo 5 insiso 4 ademas ta duna prokurador general e outoridat pa duna instrukshonnan general i partikular tokante di e ehekushon di e tareanan i kompetensianan di Ministerio Públiko.
E mester supervisá e ministerio públikonan no solamente pa ku tareanan operashonal (rastreá i persiguí), pero tambe pa lokual ta konserní maneho. Aparte di esei, PG ta responsabel pa e asina yamá “di dos instansha”, e apelashon den kasonan penal i por ultimo e ta responsabel pa e kordinashon di e enfoke di kriminalidat ku ta pasa frontera.
Parkèt PG
E departamentu ‘Strategía i Polítika’ i un Atministrashon di Empresa ta apoyá e Prokurador general.
E departamentu di Strategía i Polítika ta apoyá PG den e figurashon di e polítika stratégiko, e desaroyo di polítika, e implementashon i evaluashon di esei i e siklo di ‘planning & control’.
E Atministrashon di Empresa na un banda ta responsabel pa e eksplotashon interno di e empresa pa Parkèt PG. Di otro parti e departamentu ta desempeñá e funshon di maneho konhunto pa Ministerio Públiko ku ta den e Lèi di Estado di Ministerionan Públiko ku ta enkargá PG lu esei (artíkulo 28 Lèi di Estado di Ministerionan Públiko). Departamentu di Personal, departamentu finansiero i ICT ta wòrdu reglá sentral dor di e Departamentu di Atministrashon.
Ambos departamentu ta prinsipalmente situá na Kòrsou denter di parkèt PG na Kòrsou, pero nan trabou ta dirigí riba tur tres Ministerio Públiko.
Un parti importante di Parkèt PG ku no ta eksplisitamente menshoná den e skema akiriba, ta wòrdu formá dor di e Parkèt den di dos instansha, ku ta wòrdu yamá ofisina di Abogado General. E Abogado General (AG) ta duna maneho funshonal na e trahadónan denter di e ofisina aki. Ademas e AG ta enkargá ku e tratamentu di di kasonan penal den apelashon, e ehekushon di desishonnan penal di e Korte Komún di Hustisia, duna konseho tokante di tareanan legal i e fomento di kalidat hurídiko den promé i di dos instansha. Den Parkèt PG tin dos abogado general ta traha. Unu ta stashoná na Kòrsou i e otro na Sint Maarten. Aunke ku esun menshoná promé ta en prinsipio esun ku ta prinsipalmente lo hasí e trabou pa Kòrsou i BES i e otro prinsipalmente pa Sint Maarten, nan por apoyá otro i sustituí otro.


text: ORANJESTAD: Recientemente Minister Endy Croes a pasa Parke Yaburibari pa duna sosten y apoyo na atletnan hoben cu a participa den competencia Best vs the Best BMX Race 2022. Mas di 30 atleta a participa den e diferente caterogianan: Novice, Expert, Open Class y Striders. E ekiponan; Rough Riders, Speedworx, Street Wise y Crash Test Dummies a duna un tremendo prestacion den e BMX Race 2022. Minister Endy Croes ta felicita e organisadonan pa organisa un tremendo competencia pa nos hobennan. Alabes ta felicta e atletanan cu a participa pa haci e competencia uno exitoso. Cu e deseo, disciplina, dedicacion y determinacion bo ta logra tur bo metanan den deporte Masha pabien na e ganadonan!


text:
Kumplimentu ku kondishon di pèrmit i orario di sera.
KOMUNIKADO DI PRENSA 330 /2022
1 yüli 2022
Kumplimentu ku kondishon di pèrmit i orario di sera.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djadumingu dia 3 di yüli ta selebrá e marcha di seú i eksperensia ta mustra ku riba un dia
asina’ki sa tuma lugá iregularidatnan, ku ta stroba òrdu públiko i seguridat.
Pa minimalisá e situashonnan no deseá aki, Kuerpo Polisial i Departamentu di Inspekshon
Ekonómiko di M.E.O., ta pidi propietarionan di establesimentunan di Horeca situá riba e
ruta di seú pa tene kuenta ku lo siguiente.
No ta permití pa bende bebida den bòter di glas. Esaki ta konta igualmente pa
personanan ku ta disponé di un “standplaatsvergunning’ òf ” un ventvergunning”;
Ta konsehá pa tantu promé, durante i despues di e marcha, bende bebida den kùp
di plèstik of karton of bleki di aluminio;
Tur establesimentu manera toko, minimarket of supermarket mester ehersé nan
aktividat komersial for di e lokalidat eksistente. No ta permití pa pone tènt ni ningun
otro fasilidat pa sinta i konsumí dilanti di bo lokalidat;
Tur persona ku tin un “standplaatsvergunning” of un “ventvergunning” mester
mantené nan mes na e kondishonnan stipulá den nan pèrmit.
Tene kuenta ku truk di pan ku orario di anochi no por habri durante di dia.
Ministerio di Inspekshon Ekonómiko di M.E.O. huntu ku Kuerpo Polisial lo kontrolá si tur
doño di pèrmit ta kumpli kabalmente ku e kondishonnan den nan pèrmit i ku tur
propietario di establesimentu ta tene nan mes na e ora di sera.
Si violashon di bo kondishonnan di pèrmit por òf ta kousa peliger of ta forma un molèster
pa òrdu públiko, bo lokalidat por wòrdu será inmediatamente sin previo aviso dor di
M.E.O., ku ta e outoridat kompetente pa hasi esaki.
Gobièrnu no ta para responsabel pa ningun daño ku e doño di pèrmit sufri dor di sera e
negoshi a konsekuensia di strobamentu di òrdu públiko òf pa evitá peliger.


text:
Entidat Públiko Boneiru a sera un akuerdo di kolaborashon ku FORMA pa duna kurso pa empleadonan lokal. Meta di e programa di desaroyo ta pa kapasitá empleadonan lokal (mas aleu) i pa medio di esaki ofresé nan mas oportunidat pa sigui krese riba merkado laboral. E programa di desaroyo tin komo meta tambe pa stimulá sektor privá pa hisa salario.
Aktualmente mas òf ménos 4000 persona ta traha den sektor turístiko, e sektor mas grandi na nos isla. E kursonan ta enfoká na promé lugá riba empleadonan den sektor di hospitalidat i despues ta sigui kurso pa empleadonan den otro sektornan. ‘Den e Plan Maestro Stratégiko pa Turismo i e Plan di Rekuperashon pa Turismo a stipulá ku ta apsolutamente nesesario pa sigui desaroyá e kapital humano di Boneiru. Ku e kursonan akí nos ke logra ku empleadonan den sektor di hospitalidat ta haña mas kapasidat, bira mas ábil den ehersementu di nan profeshon i mira esaki bèk den nan rekompensa’, segun diputado Hennyson Thielman.
Fundashon FORMA ta un sentro di kapasitashon pa edukashon di adulto i ta bai duna i kordiná e kursonan den kolaborashon ku vários empresa di hóreka lokal. ‘Ta importante ku adultonan tambe ta haña oportunidat pa por sigui desaroyá nan mes riba nan tereno’, asina diputado Nina den Heyer a indiká.
E kolaborashon entre FORMA i Entidat Públiko Boneiru ta un konsekuensia di un palabrashon den e programa di gobernashon di Kolegio Ehekutivo di Boneiru 2019 – 2023; un di e prioridatnan ta pa pone un plan di formashon riba pia den kolaborashon ku e stakeholdernan. E programa di lès ta konsistí di un kombinashon di diferente treinen, outoestudio i akumulá eksperensia den práktika. Entidat Públiko Boneiru ta paga e gastunan pa e kursonan a base di e kantidat di partisipante. Kada kurso ta dura entre 8 pa 20 siman a base di 1 òf 2 biaha pa siman i entre 12 pa 20 persona por partisipá na kada kurso.
Dentro di poko ta sigui mas informashon tokante e tipo di kursonan i e fechanan riba kua nan ta kuminsá.


text:
Guera na Kòrsou?! ta organisá un tremendo Familyday ku, speurtocht pa henter famia, un mesa di obra di man i un kontadó di kuenta. Famianan por partisipá na e speurtocht ku ta bai ku den henter e eksposishon ku plachi pa buska pa esnan di mas chikí i pregunta pa esnan mas sabi den famia deskubrí.
11.00 or nos kontadó di kuenta Roy Colastica ta laga nos biaha den tur e espasionan di e eksposishon. Un biahe ku ta kuminsá ku di historia di héroenan i ta kaba den skuridat. Abo ta tribi di ban kuné?
Na final muchanan por partisipá na un mesa di obra di man ku e tema héroe.
E dia aki ta grátis. Por sigui bishita e eksposishon henter dia te ku 4 or di atardi.
Museo di Kòrsou
Van Leeuwenhoekstraat z/n, Mundu Nobo
Entrada ta grátis


text:
BREAKINGNEWS: BONEIRU.
KASO DI TIROTEO DILANTI UN CAFE NA KAYA NIKIBOKO NOORD.
informashon ofisial di polis relashoná ku un kaso di tiroteo:
Djaluna 1 di yūni pa mas o menos 01:00 di mardugá a tuma lugá un kaso di tiroteo na un bar situá na kaya Nikiboko Nort. Den e insidente aki un persona a keda alkansá pa bala i a ser transportá ku ambolans pa hospital pa tratamentu médiko.Na e momentunan aki no por duna informashon riba identidat ni kondishon di e viktima.
E kaso ta den investigashon pues pa awor aki esaki ta úniko informashon ku KPCN por duna.
FUENTE: POLIS/ AIMED AYUBI.


text:
Kasnan doméstiko por spar konsiderabelmente riba nan kuenta di koriente. Riba su wepsite y su pagina Facebook, e Union di Konsumidó Boneiru a inisiá ku un kampaña informativo ku tépnan kon spar.
Tép 2. Remplasá peranan di lus i lampinan di daylight ku lampinan LED.
Remplaso di un pera di 60 Watt pa iluminashon pafó pa un pera di LED ku un iluminashon komparabel ta duna un ekonomisashon di mas o menos $84,- pa aña.
Remplaso di un TL daylight di 36 Watt pa un pera di LED ta ekonomisá mas o menos $35,- anualmente. E kálkulo aki ta válido segun e tarifanan di WEB for di 1-1-2018.[:]


text:
ORANJESTAD — Conhuntamente cu Ministernan di Gabinete Wever – Croes 1, Premier Evelyn Wever – Croes a asisti na e Apertura di aña Parlamentario 2021/2022 diamars mainta14 di september. Prome Minister a laga atras su mensahe pa cada Parlamentario pa cu e aña Parlamentario nobo enfatisando cu cada Parlamentario mester percura pa mantene e confiansa cu pueblo a pone den Parlmento.
“Cada Parlamentario mester percura pa e confiansa aki keda manteni na laira. Pasobra pueblo a demostra cu e confiansa den e Parlamento a bin ta aumentando den e ultimo tempo. Pueblo tin su aprobacion y desaprobacion. E confiansa cu tin den Parlamento, ta keda na cada Parlamentario pa dicidi si ta mantene of si ta permiti pa esaki bay perdi. Ta responsabilidad di cada Parlamentario pa mantene e respet pa otro y respet pa diferencianan di ideologia, diferencia di opinion y diferencia politico.
Cu respet bo ta gana confiansa. Esey ta hopi importante. P’esey ora cu ta scucha Parlamentarionan ta instiga contra otro, trece mentiranan contra otro y papia di venena otro y mas, mi ta lamenta esaki. Mi mes tabata 8 aña den Parlamento y despues 4 aña den Gobierno, y mester bisa cu e respet cu tin pa Parlamento a bin ta aumenta, pero tipo di actonan asina specialmente Parlamentarionan hoben y nobo ta papia di venena otro, ta algo cu lo bay tin su consecuencianan. E consecuencia di e comportacion aki den Parlamento, ta cu e ciudadano ta bay perde e confiansa y respet cu e mester tin pa e Parlamento. Tur e trabou cu a bin ta haciendo, den un frega di wowo ta bay perdi di e forma aki.
Y p‘esey mi ta boga pa ora cu ta debati cu otro, ora cu ta trece bo puntonan dilanti, trece nan substancia, basa riba berdad y no bay den e direccion di instiga mentira of bisa cu kier mira parlamentario morto of venena nan, pasobra esey ta un cos cu bo no ta haci y ta infantil y hopi peligroso. Confiansa ta un cos cu ta tuma tempo pa bo construi y traha riba dje, pero bo ta perde den un frega di wowo”.
Prome Minsiter ta desea tur Parlamentarioexito den e aña Parlamentario 2021/2022, y ta encurasha nan pa siguimantene e confiansa cu pueblo a deposita den cada Parlamentario pa asina nos pais por wordo fortifica mas.


text:
BONEIRU — Durante e fin di siman ku ta tras di lomba ey (19-21 Mei, 2017), e ekipo fuerte di dam di Kòrsou representá pa MF. Clifton Agata, MF. Carló Lorevíl, Sylvio Blijden, Antonio Marquita, Eugene Ignacia, ta titulá kampion indiskutibel di e torneo di dam ABC (Aruba, Bonaire i Curaçao).
Kòrsou 14 Punto Boneiru 7 Punto Aruba 3 Punto.
Den e sekshon di hóben (nan) bao di 16 aña Kòrsou ta terminá na di tres lugá.
- Virginio Cecilia (Bon) 3
- Angel Reinoso (Aru) 2
- Gabriel Maduro ((Cur) 1
Hungado nan ku mas a destaka individualmente tabata:
- Anthonio Marquita (Cur) 8 punto
- Richinelle Anthony (Bon) 7 punto
- MF Clifton Agata (Cur) 6 Punto
Referee (nan) di e torneo tabata e Referí Internashonal Sr. Hensley Rondei di Kòrsou i Sr. Boy Goeloe di Boneiru.
Federashon di Dam Kòrsou kièr a gradisí Federashon di Dam Boneiru pa un torneo Bon organisá! Otro aña Kòrsou lo ta sede di e torneo di ABC den e di 2 siman di Mei 2018.
Federashon di Dam Kòrsou ta kumpli su di 50 aniversario dia 29 Juni 2017.
En konekshon ku esaki FDK ta organisando diferente aktividat kompletamente GRÁTIS pa henter e komunidat di Kòrsou, por partisipá i sera konosí ku e deporte di dam i TUR su BENEFISIO (nan) pa tantu e hóben i e adulto di mas aserka.
Algun aktividat ku tabata tin kaba i lo bai tin ta lo siguiente:
- 1e Siman di Dam na BNK,
- Ban Topa Dam den Bo Bario,
- “Drop In and Play” (den Sentro di Cuidat),
- Kurso(nan) di dam Grátis un bes pa siman (FDOK),
- Kurso Grátis pa nos Grandinan di Kasnan di Ansiano (esaki ta kuminsá Mei 26 – Habaai),
- Kampionato di dam pa skol(nan)/(Schooldammen Sep- Nov),
- 1e Kampionato Internashonal COC, 25juni – Jul 2, 2017 ku hungadónan Internashonal etc.., i mas.
Otro Aña, Kòrsou pa via di FDK lo ta sede di e di 20th Kampionato PanAmerikano i e di 3e Youth PanAmerikano Festival di dam; tur dos ku mas ku 20 Pais di America di Juni 24 – Jul 4, 2018.
Esaki sigur lo ta un bon exposure pa Kòrsou Kompleto i ta spera ku FDK por konta ku e sosten di Kòrsou pa por hasi tur e 3 Kampionatonan International aki un éksito total otro ana.
Pa mas informashon por bishitá nos Website: www.fedakor.com , email(nan): secretary@fedakor.com, y sekfdk@gmail.com, of whatsapp nos na 599 9 (527) 8604.


text:
E kampionato di vòlibòl di Kòrsou a kontinua awenochi, djadumingu 24 di novèmber 2019, ku algun wega di bon akshon den Sala Errol Rooi di Sentro Deportivo Kòrsou (SDK), Brievengat.
Den divishon maskulino superior Stakamahakchi ta logra un viktoria riba Titus ganando 3-1. Aunke ku e skor aki no ta mustra, pero e wega tabata hopi bon bringá. E parsialnan na fabor di Stakamahakchi: 25-27, 25-19, 25-13 i 25-20.
E tim di Wishi Tigers a bende su kueru karu ora ku nan a hunga kontra Warwarú. Sinembargo e volibolistanan di Warwaru a skor oportuno pa gana 3-1. E parsialnan: 25-13, 25-17, 24-26 i 25-20.
Den klase femenino superior tambe tabatin dos wega. Primeramente Jumping Jewels a fiestá ganando di Xaverianen 3-0: 25-14, 25-12 i 24-15.
Den e enkuentro di fondo Stakamahakchi Guardian Group a presentá determiná i no a duna Hurricane niun chèns pa kue forsa i den tres sèt e muchanan di Remo Martha a gana ku parsialnan 25-20, 25-16 i 25-22.
Federashon Vòlibòl Kòrsou (FeVoKo) ta sigui mañan ku e kampionato 8or di anochi den Sala Errol Rooi ku kuater wega den klase A. Den divishon femenino Shuaranari ta hunga kontra Xaverianen i na mes momentu Xaverianen ta topa Stakamahakchi den maskulino. Mas lat Watakeli ta sali kontra Jumping Jewels den femenino A i Wishi Tigers ta hunga kontra Watakeli. ._color&&1677


text:
AQUALECTRA TA KUMINSÁ REMPLASÁ ILUMINASHON DEN SENTRO DI SIUDAT PA LUSNAN DI KAYA LED INTELIGENTE
Den koperashon ku Ministerionan di MEO i VVRP:
AQUALECTRA TA KUMINSÁ REMPLASÁ ILUMINASHON DEN SENTRO DI SIUDAT PA LUSNAN DI KAYA LED INTELIGENTE
Willemstad 13 di Sèptèmber 2022- Aqualectra, den estrecho koperashon ku Ministerio di Desaroyo Ekonómiko (MEO) i Ministerio di Tráfiko, Transporte i Desaroyo Urbano (VVRP) ta kuminsá remplasá iluminashon den área di Punda i Otrobanda ku e lusnan di kaya LED inteligente. Esaki ta promé biaha den 30 aña ku ta kambia tantu e lusnan komo e palunan di lus, pa asina enrikesé e eksperensia den nos sentro di siudat. Na tur lo kambia 793 palu di lus i e lus riba esaki. E trabounan lo tuma lugá entre 15 di sèptèmber i 15 di òktober próksimo. Durante di e trabounan lo hasi publikashon di e kayanan kaminda e trabounan ta tuma lugá. Ta pidi prinsipalmente peatonnan pa tene kuenta ku e trabounan. No opstante echo ku ta trata aki di trabou pa nos tur por gosa mas di nos sentro di siudat, tòg Aqualectra ke ofresé diskulpa pa e inkumbiniensa na esnan ku ta trafiká den e áreanan di trabou.
Instalashonnan di e lusnan di kaya LED inteligente lo hasi nos sentro di siudat aun mas bunita, nèt den e aña ku nos ta konmemorá 25 aña ku Willemstad ta riba e lista di Patrimonio Mundial di UNESCO. E lusnan di kaya LED briante lo duna un otro dimenshon na nos Punda i Otrobanda, pero tambe alsa e eksperensia pa un i tur ku bishitá nos sentro di siudat. E esfuerso aki ta halsa tambe e sentido di seguridat, loke sigur lo yuda enkurashá mas hende pa trafiká den nos sentro di siudat durante oranan di anochi. Meskos ku demas lusnan di kaya LED inteligente, esakinan tambe por keda monitoriá i operá for di un punto sentral na Aqualectra.
E lusnan aki ta mas efisiente den nan uso i nan tin un kantidat di modalidat di operashon, manera por ehèmpel e posibilidat pa halsa i baha nan intensidat riba distansia. Na promé instante ora pone e lusnan aki, lo por parse ku nan ta duna demasiado lus pero lo atendé esaki debidamente den futuro na momentu ku instalá e unidat di kontròl riba nan. Tambe mester remarká ku maske ku e lusnan funshoná den nan ful potensial, tòg nan ta gasta ménos koriente ku esnan konvenshonal komo ku nan ta lusnan LED. E palunan nobo di lus lo trese un elemento modèrno ku ta yuda kontribuí na bunitesa di nos sentro di siudat. Di e forma aki Kòrsou ta dal un paso mas den krea un sentro di siudat ku ta brota di bida i iluminashon, sigur pa loke ta trata e fin di aña ku nos ta aserkando.
Athunto e skema di trabounan den Punda


text:
E Argumento Kosmológiko pa e Eksistensia di Dios
Kon e eksistensia di e universo ta demostrá e eksistensia di Dios?
Tin vários argumento fuerte pa e eksistensia di Dios. Den un otro blog mi ta trata e argumento antropológiko pa e eksistensia di Dios. Si bo ta deseá na lesa esaki, klik aki. Akinan lo mi trata e asina yamá, argumento kosmológiko pa e eksistensia di Dios. E palabra Griego kosmos ta nifiká “mundu,” òf “universo.” Pues, e argumento kosmológiko ta e argumento pa e eksistensia di Dios saliendo for di e eksistensia di e universo.
Ponensianan di e Argumento Kosmológiko Kalam
Tin vários forma di e argumento aki, ma nos lo konsentrá riba loke ta wòrdu yamá e argumento kosmológiko kalam, kua tabata masha popular entre filósofonan árabe durante e Edatnan Medio. E argumento kalam ta presentá un serie di dilemanan:
Promé, sea e universo tabatin un komienso òf e no tabatin un komienso. I si e tabatin un komienso, sea e komienso aki tabatin un kousa òf e no tabatin un kousa. Por último, si e komienso tabatin un kousa, sea e kousa aki tabata personal òf no-personal.
Awor, e argumento kalam ta basá riba tres ponensia:
1. E universo tabatin un komienso.
2. E komienso di e universo tabatin un kousa.
3. E kousa pa e komienso di e universo tabata personal.
Naturalmente, pa defendé e argumento aki nos lo tin di establesé kada un di su ponensianan. Laga nos kuminsá ku e promé, esta ku e universo tabatin un komienso. E promé ponensia aki ta wòrdu respaldá pa vários argumento filosófiko i sientífiko.
Argumentonan Filosófiko i Sientífiko pa e Komienso di e Universo
Un di e argumentonan filosófiko ta ku ta imposibel pa pasa dor di infinidat dor di añadí eventonan susesivo. Pèrmitimi aklará ku algun ilustrashon. Imaginábu bo tin un flat tire i bo kier tin e tire di reserva bou di bo outo. Pa por logra esaki bo tin di pasa dor di un serie di akshonnan susesivo; bo tin di djèk e outo, kita e tire flat, pone e tire di reserva, i ba e outo bèk. E sekuensia di akshonnan aki tin un kuminsamentu, e sekuensia ta konsistí di un kantidat determiná di akshonnan ku ta sigui otro susesivamente, i e sekuensia ta terminá na e fin deseá. Awor, imaginábu si no tabatin un kuminsamentu. Esei lo ta nifiká ku nunka lo bo no por tabatin e tire di reserva bou di bo outo, pasobra lo no tabatin un kantidat determiná di akshonnan ku lo bo por a pasa dor di dje pa yega einan.
Kon e analogia aki ta aplikabel na e universo? Wèl, e momentu presente di mundu i e universo, ta e resultado di e eventonan susesivo ku a tuma lugá den pasado. Si e eventonan aki no tabatin un kuminsamentu, i pues un kantidat determiná, nunka nos lo no a yega na e tempu presente. Ku otro palabra, e universo mester tin un komienso; e no por ta infinito.
Un argumento sientífiko pa e komienso di e universo ta surgi for di e kosmologia di e Big Bang. E echo ta ku sientífikonan a deskubrí vários evidensia ku ta mustra ku e universo a wòrdu krea den un eksploshon enorme, ku a bin wòrdu yamá e Big Bang.
Un otro argumento sientífiko pa e komienso di e universo, nos ta haña den e Di Dos Lei di Termodinámika. Den palabranan simpel, e lei aki ta bisa ku e kantidat di energia usabel den e universo ta bahando. Esaki ta nifiká ku e universo no por ta infinito; mester tabatin un momento di inisio ora e universo tabatin un máksimo di energia usabel.
Pues, nos por bisa ku tin argumentonan filosófiko i sientífiko fuerte, ku ta demostrá ku e universo mester tabatin un komienso. Tin un otro blog den kua mi trata e evidensianan aki den mas detaye. Pa lesa esaki, klik aki.
E Komienso di e Universo tabatin un Kousa
E di dos ponensia di e argumento kosmológiko kalam ta ku e komienso di e universo tabatin un kousa. Laga nos para ketu na esaki un ratu. Ora un entidat no por splika su propio eksistensia, esta ora su eksistensia ta dependé di algu pafó di su mes, nos ta bisa ku tal entidat ta kontingente. Awor, si algu ta kontingente, esei ta nifiká ku e ta un efekto; i kada efekto, pa definishon, mester tin un kousa. Nos no por papia di un efekto ku no tin un kousa antesedente na dje.
E idea ku e universo ta eterno, ta e posishon mas konfortabel pa e ateista, ya ku asina e ta evitá di tin ku deal ku un kousa pa e universo. E astronomo Robert Jastrow a bisa ku “e idea di un Universo ku tin tantu un komienso komo un fin no ta plasentero pa e mente sientífiko.” Pero laga nos pone loke ta plasentero òf no pa e mente sientífiko un banda, i wak kiko e evidensia ta bisa; i e evidensia ta mustra ku e universo no ta eterno, i komo tal, mester tin un kousa pa su komienso.
Awendia tin sientífiko ta proponé e idea ku e universo lo mester a krea su mes for di nada. E proposishon aki ta totalmente apsurdo. Pa algu krea su mes e mester tabata eksistí promé ku su eksistensia. Tal idea ta lógikamente apsurdo. Tambe e Promé Lei di Termodinámika, ku ta papia di e konservashon di materia i energia, ta bisa ku materia i energia no por wòrdu kreá ni destruí. Materia por wòrdu konbertí den energia, i vice versa, pero e kantidat total di materia i energia den e universo ta keda meskos.
E konsepto ku e universo lo por a krea su mes for di nada a haña oposishon fuerte for di e establesimentu sientífiko mes. Na 1994 Ralph Estling a skirbi lo siguiente den the Skeptical Inquirer, “Mi no ta kere ku loke e kosmologonan, e teoristanan aki di quantum, e trahadó di universonan aki, ta hasi ta siensia.”
Nos tin di konkluí ku e posishon ku e komienso di e universo tabatin un kousa, ta muchu mas fuerte ku e idea ku e komienso aki no tabatin un kousa.
E Kousa pa e Komienso di e Universo tabata Personal
Nos a yega awor na e di tres, i alabes último, ponensia di e argumento kalam: E kousa pa e komienso di e universo tabata personal.
Nada no ta produsí nada. Pues ya ku algu definitivamente ta eksistí, lógikamente nos tin di dedusí ku algu tabata i ta eksistí pa semper. Ta e kos òf persona aki, ku no a wòrdu kousá dor di nada, ta e kousa pa e universo, materia i energia. Nos a mira kaba ku e universo i materia no ta eterno, pues e loke ta eterno ku a kousa e universo no por ta materia, e mester ta un Ser personal.
Konklushon
Nos ta mira ku e ponensianan di e argumento kosmológiko kalam pa e eksistensia di Dios ta poderosamente establesé. Definitivamente e eksistensia di e universo ta demostrá e eksistensia di Dios.


text:
Un mapa di balor kultural históriko pa Kòrsou
Seri di Herensia Kultural
Dia 4 di yüni 2009 tabata e dia: NAAM a presentá ofisialmente e mapa di balor kultural históriko na diputado di Kultura, sra. Alcalá-Wallé. Pero bon mirá kiko un mapa asina ta nifiká den práktika pa Kòrsou? E artíkulo akí ta spera di duna kontesta riba tal pregunta.
E mapa di balor kultural históriko, publiká komo ‘Mapa Kultural Históriko Kòrsou’, ta resultado di aprobashon di e Tratado di Malta pa Antia Hulandes na 1998. E puntonan prinsipal di e Tratado di Malta ta:
• Artíkulo 4: Konservashon di herensia kultural in situ (ke men na e sitio kaminda haña tal o kual opheto)
• Artíkulo 5: Tene kuenta na tempu ku herensia kultural ora ta ordená teritorio di moda ku por apliká alternativa i spar gastu
• Artíkulo 6: E ‘strobadó’ ta paga pa e investigashon si resultá ku no por konservá e herensia kultural na e lugá pa motibu di su plannan di desaroyo
• Artíkulo 9: Komunikashon ku públiko
• Artíkulo 12: Interkambio di konosementu via eksperto
Pa por apliká e tratado akí den práktika NAAM, den kooperashon ku Bureau Monumenten en Archeologie di Munisipio di Amsterdam a desaroyá e mapa di balor kultural históriko aki komo instrumento di maneho pa gobièrnu i kompanianan di utilidat públiko, i komo mapa di informashon pa públiko (partikulir- i desaroyadónan). E nota di maneho di Arkeologia di aña 2008 ta sirbi di kuadro pa maneho di entre otro e mapa akí i e ta deskribí entre otro e prosedementunan kultural históriko i arkeológiko.
Historia di e Mapa di balor kultural históriko
Staf di NAAM, huntu ku su grupo di trabou di arkeologia ku a lanta na 2003 i den pasado AAINA, durante hopi aña a kolektá informashon tokante nos herensia kultural. A pone tur informashon den un GIS (Geografisch Informatie Systeem) un banko di dato pa por presentá esaki den kaso di ordenamentu di teritorio òf ordenamentu urbano, pa por realisá análisis kuné i pa por hasi pronóstiko. Prosesamentu di e informashon ta un aktividat kontinuo. Ketu bai ta topa lugá kaminda ta haña restu di balor arkeológiko, ku ta midi ku un GPS na e tereno mes , pa despues hinka tal informashon den un banko di dato. Di e forma akí por prosesá e informashon disponibel ku mas eksaktitut i segun komprendementu ta avansá, por adaptá e mapa di balor kultural históriko.
E mapa ta un refleho apstrakto di sitionan ku tin un balor kultural históriko altu i e ta aksesibel pa tur hende.
Meta di e mapa di balor kultural históriko
Meta di e mapa ta pa tur hende na Kòrsou ku ke desaroyá un tereno, konstruí riba dje, rosa un tereno etc. djis tira un bista riba e mapa i nan ta sa si mester tene kuenta ku un ‘programa kultural históriko’. Si for di e momentu ku ta formando e plan enbolbí arkeologia i historia kultural, por limitá gastu di un programa asina. Si bai hasi un investigashon arkeológiko ora a kuminsá konstruí kaba, esei ta trese gastu muchu mas altu kuné pa motibu ku e aktividatnan lo stagna.
Di otro banda, si for di tempran enbolbí historia kultural den formamentu di plan, tal desishon ta ofresé e posibilidat pa inkluí e aspektonan akí den e diseño, di moda ku eseinan lo por sirbi di balor agregá pa e proyekto.
Ademas ku e mapa ta di importansia pa partikulir i desaroyadó, ámtenarnan di por ehèmpel DROV i Domein, i instanshanan manera Aqualectra tambe por hasi uso di dje.
Mi tin plan pa bai desaroyá; kiko awor?
Diferente koló riba e mapa ta indiká diverso teritorio di balor kultural históriko altu. E kolónan ta referí na e manera ku mester anda ku un tereno asina desde un punto di bista kultural históriko. Límite mínimo pa un programa kultural históriko ta pa teritorio na koló oraño (periodo pre-colombino: indjan), blou (herensia marítimo: lugá di basha anker, barku kibrá, etc.), bèrdè (sitio di memoria, lugá konosí di tradishon oral) i teritorio hel (herensia históriko: entre kua herensia kolonial i industrial) 50 m2. Esaki ta nifiká si bo tin plan di bai desaroyá un tereno mas grandi ku 50 m2 ta obligatorio realisá un programa kultural históriko. E límite mínimo akí ta pa sabana i teritorionan di plantashon fihá na 5 hèktar.
Den kaso ku un tereno ku ta bai desaroyá ta kai denter di un teritorio similar, e instansha ku ta duna pèrmit lo mustra ku lo bo mester sigui un programa kultural históriko. E programa akí por varia di un investigashon pa inventarisashon, un ekskavashon òf por ehèmpel tuma muestra en konekshon ku investigashon botániko.
E programa kultural históriko
Si e teritorio en kuestion ta efektivamente denter di un region asina i ta rekerí un programa kultural históriko, bo por tuma kontakto ku NAAM pa risibí informashon tokante e siguiente pasonan. NAAM ta laga hasi promé un quickscan òf un investigashon na ofisina ku eventualmente un inspekshon di e tereno pa fiha kiko eksaktamente e tereno ta rekerí. Tal estudio hasí na ofisina ta hasi un inventarisashon di e informashon kultural históriko ya konosí di e tereno, manera ekskavashonnan arkeológiko òf inspekshonnan ku a yega di hasi kaba; ta hasi uso di fuentenan antropológiko i históriko i uso di e suela, i ta fiha geologia.
Tur e fuentenan akí huntu ta duna un imágen kla di e potensial kultural históriko di un tereno. Riba esaki ta basa e tipo di investigashon siguiente ku mester tuma lugá. Un método manera esaki nan ta aplikando ya un dies aña asina na Europa i e práktika akí a mustra ku por optené un imágen kla di dje, di moda ku tantu e desaroyadó komo e hefe di ehekushon ta spar tempu i plaka.
Si resultá klaramente ku den e tereno tin restu di balor kultural históriko, konseho di e quickscan òf e investigashon na ofisina lo ta na su lugá hasi un siguiente investigashon. Ta trata akí di un investigashon riba e tereno mes (na hulandes ‘inventariserend veldonderzoek’ (IVO)), pa determiná konkretamente kiko tin i na unda denter di e tereno. Ku tal motibu e dunadó di enkargo por skohe pa adaptá (un parti) di e plan (ta spar gastu i ta duna un balor agregá na kultura históriko di e proyekto di desaroyo) òf laga ekskavá (un parti di) e tereno. Kada fase di e programa kultural históriko ta kaba ku un rapòrt di moda ku pa e dunadó di enkargo ta evidente riba kiko eksaktamente ta basa un konseho.
Repartiendo e investigashon den diferente fase ta masha bon posibel pa tene e gastunan manehabel, pasobra na diverso momento por adaptá e proseso segun deseo i por informá e dunadó di enkargo debidamente tokante e posibel solushonnan.
E mapa di balor kultural históriko ta kontribuí na un bon maneho i konservashon di e herensia kultural históriko di Kòrsou.
Por baha un vershon digital di e mapa di balor kultural históriko via website di NAAM, www.naam.cw. Un ehemplar análogo riba format di A0 ta optenibel serka NAAM.
Portrèt: Mapa di Balor Kultural Históriko
Teksto: Claudia Kraan (NAAM), ilustrashon: Mapa Kultural Históriko Kòrsou: NAAM-BMA copyright NAAM
Foto: Sander Ijzerman & Bas van Sprew


text:
ORANJESTAD - Elliott Loonstra PLY a participa na e di tres 'Para Pan Am Series' na Sao Paulo, Brazil dia 15 di september 2022. E evento a tuma lugar na e 'Centro Deportivo Paralimpico Brasileiro' y tabata tin participacion di 11 pais di e regionnan Pan Am, Europa y Asia. E evento aki tabata exitoso pa Elliott Loonstra PLY como cu el a gana e medaya di brons.
Loonstra su prome pelea tabata contra di Colombia y di un principio e tabata tin bentaha. E pelea e termina na fabor di e team di Aruba asina hibando nan pa e semi final contra di Brazil. E pelea semi final contra e Brasilero a cuminsa cu Elliott Loonstra PLY na bentaha pero na final a termina na favor di e Brasilero cu ultimadamente a bira campeon di e competencia. Elliott Loonstra PLY a logra yega podio den e competencia aki, haciendo esaki su di dos medalla di brons pa e aña aki.
Cu e resultado aki, Elliott Loonstra PLY su ranking mundial ta mehora y e ta posiciona su mes for di 10 pa di 7 lugar poniendo e den un bon posicion pa e competencianan otro aña na Santiago, Chile. E siguiente competencia pa Elliott Loonstra PLY y su team lo ta na e 'World Para Grand Prix' cu lo tuma lugar na Manchester, Inglatera na oktober benidero. Elliott Loonstra PLY a wordo invita pa e equipo nacional Mexicano di Para Taekwondo pa entrena hunto cu nan na CNAR (Centro de Alto Rendimiento) na Mexico. Pronto Elliott Loonstra y su coach Luciano Mazzeo lo ta biahando cu speransa di por logra podio na Manchester, Inglatera.
Elliott Loonstra PLY kier duna reconocimiento na su famia, CEMEDAR (Centro Medico Deportivo Aruba), BodyZone Fitness y Roro Fitness pa e apoyo duna na dje durante di su preparacion.
ALEMANIA – E windsurfer internacional di Aruba Sarah Quita Offringa a gana su di 20 titulo mundial general di Windsurfing, y e di dos di ola esta e Wave World Champion 2022. For di Alemania, e la manda un mensahe awe dialuna pa Aruba, informando di su logro. Mientrastanto riba su pagina di Facebook e la post e video ora cu himno di Aruba ta tocando y e para riba e podium como e numero uno cu su trofeo. Un otro logro pa e grandi di Aruba. Na 2021, NoticiaCla a saca Sarah Quita como e persona di aña indiscutiblemente. Pabien Sarah Quita!
ASUNCION – Despues cu den fin di siman e landado di Aruba Mikel Schreuders a logra gana e prome medaya di Oro pa Aruba den Weganan Suramericano, awe nochi e ta landa su parti final cu chens pa mas medaya. Awe mainta e la landa 200meter liber y a logra finalisa como number 2 cu e tempo di 1.55.29. E resultado aki ta dune derecho pa landa e final awe nochi den lane # 7. Fuera d e landamento liber, Mike Schreuders a landa mariposa tambe y logra clasifica. Ey tambe e ta logra clasifica pa landa awe nochi.
SEROE COLORADO – E conocido landador Arubiano Deaxo Croes a logra complete su hazaña ‘Punta pa Punta’, landando di Arashi pa Baby Beach, como preparacion pa su hazaña final, “Crossing for Prevention” cu ta landando entre Bonaire y Corsou otro luna. Na su yegada, manera e potret principal ta mustra, e mama di Deaxo, e conocida Tita Iglesias, a brasa su yiu, kitand asina un preocupacion menos pa e mama. E mama a opta pa sigui su yiu for di riba laman, pasobra riba boto, lo tabata mucho nervioso. Deaxo a cuminsa landa awe marduga pa 2:32am y despues di landa algo mas cu 13 ora, e la yega Baby Beach sano y salvo. E distancia cu e la cubri oficialmente registra tabata 38.1 km. Manera por a spera, e no a haci esaki su so, pero tabatin un team di persona rond di dje riba henter e ruta, cu a compañe. Keda pendiente pa un relato completo di e hazaña aki. Dia 19 di November 2022 e hazaña oficial mes ta cuminsa ora cu e purba landa di Bonaire pa Corsou. Potretnan ta cortesia di Michaal Salazar y Crossing for Prevention.
ORANJESTAD – Deaxo Croes, atleta Arubiano cu ta pronto lo realisa e hazaña di Crossing for Prevention, tin un antesala prepara pa e siman aki cu yama Punta pa Punta. Diasabra awo, 1 di october, e ta landa for di Arashi pa Baby Beach. Deaxo ta entrenando hopi duro y ta totalmente enfoca pa completa e trayecto di mas o menos 34 kilometer stret.
HAMILTON – E evento Deportivo Caribense, CARIFTA Triathlon, Aquathlon and Mixed Team Relay a keda programa awor pa tuma lugar na luna di November di e aña aki despues cu mester a cancela esaki pa pasada di horcan Fiona. E fechanan nobo ta November 12-13 segun oficialnan a bisa dialuna. E evento ta conta cu mas di 100 atleta hoben di entre otro Aruba, Antigua and Barbuda, Bahamas, Barbados, Grenada, Jamaica, Trinidad and Tobago, y Puerto Rico.
ORANJESTAD - Aruba Aloe y Botica di Servicio ta bini hunto pa e di 5 aña di nan Diabetes Run & Walk riba diadomingo, 13 di November 2022 y pa encurasha e comunidad pa bin participa den e evento, nan ta haciendo un Early Bird Special te cu 30 di September 2022. Subway tambe ta participa den e Early Bird Special como main sponsor di e kids run.


text:
E ultimo campeon y sub campeon di Division Honor, e dos rival nan grandi den e top futbol di Aruba den e ultimo temponan, a topa otro den e prome semi-final di Copa Betico Croes 2021, un final anticipa.
Nacional cu a haya nan forma den e fase di knockout di Copa Betico, eliminando Dakota prome y despues Riverplate tambe den kwart final, a yega e partido aki hungando un futbol efectivo y bon organisa, y apesar di e falta grandi di nan hungado estelar Devis Oliveros, e ekipo a sa di keda den focus y hopi disciplina bou mando di nan director tecnico Dreyer Bracho.
RCA cu a pasa bai man’e ta nada den e “group stage”, por cierto den e grupo di morto (grupo A), unda nan a derota Dakota, Bubali y La Fama pa gana e grupo na un manera basta facil pa despues elimina SV Caiquetio den kwart final cu anotacion descumunal di 8-0.
E partido den prome tempo tabata un mas bien di futbol sera, strategico, cu tactica y disciplina. Ambos ekipo cu poco yegada di peliger apesar cu RCA, sin e estelar di medio campo Erick Santos, tabatin mayoria posesion di e bala. Nacional na su turno purbando cu algun contra-golpi husando e velocidad di Kenroy Ranger y Edward Clarissa.
Na halftime e partido tabata ainda sin gol y tur cos tabata parce cu e wega por tabata bayendo pa tironan di penalty pa dicidi e clash aki.
Den di dos tempo Nacional a hisa nan wega y a cuminsa di biaha cu bon yegadanan despues di e pitaso inicial. Nan a sorprende RCA den e prome parti di e di dos tempo, pero, RCA a keda calmo y a cuminsa hunga nan wega tambe, buscando oportunidad.
Ta Nacional awo cu e iniciativa den e partido, pero, saliendo en busca di atake y llegada, rekisitonan pa sali victorioso, a duna RCA chens pa nan mesun proposito tambe. Ta dos choice peligroso tin; “warda RCA atakabo of sali ataka pa evita husto esey?” Pero, saliendo pa busca gol tin biaha ta hunga den man di RCA, cu no ta un ekipo “per se” di contra-golpi, pero, semper un ekipo ‘pensado’ cu sa logra decifra e rivalnan n’e momento oportuno.
E tricolornan di Solito a cuminsa aplica un pressing “brutal” den medio campo door di Jeamir Howell, Jean Luc Bergen y Walter Bennet, ganando e bala na momentonan clave, y den un hugada asina di transicion alfin nan a logra anota e prome gol di e wega den pia di Jhon Silva na minuut 63.
Nacional a keda hunga un partido disciplina y a sigui yega den area penal di RCA despues di e prome gol y na minuut 83 por wel a haya un penalty ora cu Edward Clarissa a wordo deriba, pa hopi wowo, den area penal, pero na ultimo momento referee a constata cu tabata net p’afo, na rand di e zona di peliger pa un tiro liber. Den e hugada ey tambe Jefferson Lopez di RCA a haya carchi cora, poniendo mas presion ainda riba e campeonan di Aruba den e ultimo minuutnan di wega.
Pero ‘alfin al cabo’ no tabata e anochi di Nacional, un ekipo batayador, ya cu den tempo di descuento, net ora cu Nacional tabata bati na porta di gol pa empata e wega y forsa tironan di penalty, Ronald Gomez ta anota e gol di knockout pa RCA despues cu Carlos Melchor Rua a lansa un tiro duro cu a dal den palo di gol y bons bai cai riba pia di Gomez.
Un partido hopi bon, duro, strategico y inteligente; ta man’e ta un ‘Boca vs River’ mi ta wak; dicon ainda nos no por aplica e mentalidad aki den nos seleccion nacional? E legendario Johan Cruyff a yega di bisa cu “futbol bo ta hunga cu bo mente y bo pianan t’ey pa yudabo”. Ken ainda ta corda e logronan di RCA y Nacional den ABC Cup 2019? tin biaha esaki ta pasa den mi cabes, p’aso nos por hunga bon futbol n’Aruba.
Asina tambe RCA ta e prome ekipo den final, buscando na ripiti como campeon di Copa Betico, awor ta keda di wak ta contra ken nan lo hunga, La Fama of Britannia.


text:
Kiko Inner Work ta
ChikiCrea
ChikiCrea ta nos Atelier, pa mucha ý pa nan parientenan of cuidadornan. Esaki ta un espacio pa desaroya den diferente area, hungando y den un forma placentero. Pa explorá y crea libremente den un structura safe. Un espacio unda cu relacionnan nobo por wordo crea, dentro y entre e muchanan, pero tambe entre yiu y cuidador, banda di bunita piesanan di arte. Nos ta invitabo bin explora un ambiente totalmente único, dushi y bunita!
Art Sessions
* muchanan di 1 - 3 aña acompaña pa 1 á 2 adulto. Prijs ta Fls 50,- pa les.
Strippenkaart di 6 sesion Fls 250,-
* muchanan di 3-6 aña preferiblemente acompaña pa 1 á 2 adulto. Prijs ta Fls 60,- pa les.
Strippenkaart di 6 sesion Fls 300,-
* muchanan di 6-8 aña acompaña of no di 1 á 2 adulto. Prijs ta Fls 70,- pa les.
Strippenkaart di 6 sesion Fls 350,-
Sesionnan lo ta di 1 ora y mei, riba diasabra, on demand cu minimo di 4 participante.
Art Parties
Sea na bo cas of na nos venue, ta ofrese pa fiestanan un evento di maximo 1 ora y mei, di arte pa muchanan te cu 6 aña. Prijs ta 350,- cu tur material inclui y limpieza/opruiming te cu 7 mucha. Cada mucha aserca ta bira Fls. 30,-
Jama of mail pa mas informacion!


text: Di djaluna 29 di novèmber te ku djabièrnè 3 di desèmber, pa promé biaha a duna e treinen Kòntròl di riesgo na Hulanda Karibense. A duna e treinen for di e Instituto pa Seguridat Físiko (IFV). Den kolaborashon ku Kuerpo di Bombero Hulanda Karibense (BKCN), a duna e treinen na e kazèrne na Kralendijk. Kontroladó, empleado i spesialistanan for di Kòrsou, Sint Maarten i Hulanda Karibense a bini huntu pa siña mas tokante seguridat di kandela. Esaki a inkluí entre otro tèstmentu di plannan di konstrukshon en konekshon ku prevenshon di kandela, kòntròl di edifisionan den kuadro di uzo seif pa ku kandela, seguridat espasial i seguridat industrial. Meta ta pa ku esaki engrandesé konosementu tokante kòntròl di riesgo den e parti Karibense di Reino. Riba e imagen por mira dos dosente (te na man robes den ünifòrm blanku i patras den bistuario sivil) i e diferente partisipantenan di e kurso.


text:
4 februari 2022
-
Orario di Ciere (Establecimento)
1'or di anochi.
-
Orario di Ciere (Casino)
2'or di anochi.
-
Restaurant
Maximo 10 persona na mesa paden y pafo.
-
Bar & Rumshop
Maximo 10 mesa y 4 persona na mesa, paden y pafo.
-
Encuentro
Social of familiar: Max. 300 persona paden y 500 pafor.
-
Comercio
- Comercio ta bek na 100% capacidad (cinema, tienda, supermercado, misa).
- Entiero ta bek na 100% capacidad.
-
Tapaboca
Uzo di tapaboca ta keda obligatorio, den tur establecimento, incluyendo gym y skol.
-
Establecimento Nocturno
- Ta permiti un maximo di 300 persona paden y 500 pafo (si espacio ta permiti).
- Banda completo por toka.
- Ta permiti pista di baile y bailamento.
-
Deporte
- Un maximo di 300 publico paden y den aire liber maximo 500 publico por ta presente.
- Tur medida di hygiene y distanciamento social ta keda na vigor y lo tin control di Taskforce.
- Den caso di inclumplimento lo por para e actividad.
-
Samenscholingsverbod
A keda elimina.
-
Gebiedsverbod
A keda elimina
29 december 2021
Orario di Ciere (Establecimento)
12'or di anochi.
Orario di Ciere (Casino)
1'or di anochi.
Restaurant
Max. 6 persona na un mesa.
Rumshop
Max. 4 mesa di max. 4 hende.
Entretenimento
Max. 5 musico riba stage
Encuentro
Social of familiar: Max. 60 persona paden y 75 pafor.
Tiramento di Pagara
Comerciantenan por tira pagara te 12'or di merdia 31 di december. Despues no ta permiti.
Tienda
Shopping 1 persona pa famia cu 1 garoshi of macuto.
Deporte
Deporte por sigui pero sin publico.
Entiero
Max. 75 persona.
Samenscholingsverbod
Max. 6 persona.
Gebiedsverbod
7'or di anochi pa 5'or di mainta.
Alchoholverbod
Prohibicion di alcohol riba caminda publico: 24 ora.
2 september 2021
Toque de Queda
Ta wordo elimina.
Orario di Ciere
12'or di anochi.
Restaurant
Max. 6 persona na un mesa.
Actividad Social y Deporte
Max. persona: 90 paden, 125 pafo.
Entiero
Max. persona: 125 (si e espacio ta grandi)
Gebiedsverbod
7'or di anochi pa 5'or di mainta.
Alchoholverbod
Prohibicion di alcohol riba caminda publico: 24 ora.
Nightlife
Bailamento no ta permiti.
Entretenimento
5 musico permiti riba stage.
Tapaboca
Obligatorio (paden).
Samenscholingsverbod
Max. 6 persona.
22 di augustus 2021
Toque de Queda
10'or di anochi pa 5'or di mainta.
Orario di Ciere
9'or di anochi pa 5'or di mainta.
Samenscholingsverbod
24 ora.
Restaurant y Establecimento
Max. 4 persona na mesa den restaurant (paden y pafo)
Bishita, Fiesta y Encuentro Social
Bishita na cas, fiesta y encuentro social na cas of otro caminda no ta permiti.
Comercio
Limita na 50% (cinema, tienda, supermercado, entiero y misa)
Deporte
Limita na training so. Competencia no ta permiti!
Tapaboca
Uzo di tapaboca obligatorio den establecimentonan!
Alcohol
Prohibicion di alcohol riba caminda publico: 24 ora.
Distancia Social
Mantene distancia fisico.
13 augustus 2021
Scol
Scolnan ta habri 1 di september 2021 cu excepcion di scolnan cu por habri online y crèche.
Entretenimento
Entretenimento den establecimentonan nocturno y fiestanan priva no ta permiti.
Solamente ta permiti musica di background y maximi un (1) musico.
7 augustus 2021
-
Tapaboca
Tapaboca ta bira obligatorio paden di tur establecimento.
-
Orario di Ciere
12'or di anochi pa 6'or di mainta.
-
Gebiedsverbod
Prohibicion di area publico; Parking Lot/Beach: 12'or di anochi pa 6'or di mainta.
-
Alcoholverbod
Uzo di alcohol riba propiedad publico ta keda prohibi henter dia.
9 juni 2021
-
Cuarentena
Si bo ta vacuna, no mester bay den cuarentena.
-
Tapaboca
Uzo di tapaboca no ta obligatorio, pero ta recomendable si no por mantene distancia di 1.5 meter.
-
Establecimento
Por exigi uzo di tapaboca na su lugar.
-
Deporte
Deporte organisa ta permiti publico y contact sport.
-
Gebiedsverbod
Ta wordo elimina.
-
Horeca
- Sintamento na mesa ta bay di 4 y 6 pa 8 y 10.
- Sinta na bar ta posibel.
- Entretenimento pa musiconan: no tin limite.
25 mei 2021
-
Toque De Queda
Ta wordo elimina
-
Gebiedsverbod
Ta wordo elimina riba beach y rif. Na vigor entrante 7:30 PM ariba tereno publico.
-
Orario di Ciere pa Casino
Na vigor te cu 1'or di mainta.
10 mei 2021
-
Toque De Queda
12'or di anochi pa 4'or y mei di mainta
-
Orario di Ciere
11'or di anochi.
-
Samenscholingsverbod
Ta wordo elimina.
Exigencia di tapaboca y distancia 1.5m ta keda vigente.
-
Restaurant
Cantidad di persona adulto na mesa den max 8 (paden) y 10 (pafo).
-
Deporte
Deporte organisa paden pa ASU, COA y IBISA ta permiti. Paden (sin publico) y pafo (max 60 persona).
Contact sport solamente pa bou di 18 aña.
-
Musiconan
Max 5 riba stage. Baila no ta permiti.
-
Entiero
Max 60 persona
-
Actividadnan Publico/Politico
Mester bay via Bureau Rampen Bestrijding
26 april 2021
-
Toque De Queda
11'or di anochi pa 5'or di mainta
-
Orario di Ciere
10'or di anochi.
-
Gebiedsverbod
730'or di anochi
-
Gym Ehercicio
Localidad di haci ehercicio por ta habri segun protocol estricto
-
Drive by/thru
- Celebracionnan/Fiesta “Drive by” of “Drive thru” ta permiti.
9 april 2021
-
Medidanan na vigor ta wordo prolonga cu 2 siman mas.
-
Scolnan ta habri bek dialuna 12 di april, mester aplica medidanan mas estricto; Medidanan di higiena, mayornan no por subi tereno di scol, no por tin contacto fisico entre maestro y alumno, tur alumno riba 13 aña mester tin Tapaboca bisti riba tereno di scol.
-
Orario di cera di negoshinan ta sigui mescos; 9'or di anochi. E lo wordo evalua dentro di un siman.
-
Toque de Queda ta sigui mescos: 10'or di anochi pa 5'or di mainta.
-
Capacidad di vacunacion ta wordo amplia na Centro Libertador Betico Croes pa vacuna 3000 persona pa dia.
Por sigui registra na MFA Noord, Paradera, Santa Cruz y na Santa Teresita Center na San Nicolas.
26 maart 2021 pa 11 april 2021
-
Toque De Queda
10'or di anochi pa 5'or di mainta
-
Orario di Ciere
9'or di anochi.
-
Campamento
No ta wordo permiti.
-
Gebiedsverbod
7'or di anochi
-
Samenscholingsverbod
Maximo 2 persona
-
Alchohol
No ta permiti: bebe of tin den bo posesion cu e intencion pa bebe, bebida alcoholico den auto riba caya, canto di caminda, canto di lama, riba Rif y den parkeerplaats.
-
Scol
Tur scol lo sera 3 dia prome cu vakantie cuminsando dialuna 29 di maart, cu exepcion pa e alumnonan cu ta den examen, CP of toetsweek. E alumnonan aki por bai scol pa traha e SE, CP of toets.
-
Limita Clientela
- 1 persona so di cada famia.
- Supermercado y Hardware stores mester limita clientela na 50% door di uza 50% menos garoshi of macutu.
- Ta bira recomendabel pa bisti tapa boca pafo tambe den caso cu no por mantene distancia di 1.5 meter.
- Ora di cera ta 9’or p.m.
-
Gym Ehercicio
Localidad di haci ehercicio no por ta habri.
-
Restaurant
- Cantidad di persona adulto na mesa den restaurant paden y pafo ta 4 maximo (muchanan bou di 12 aña no ta conta den e regla).
-No ta permiti baliamento.
- Bar ta keda cera.
- No ta permiti: para of sinta na un bar, keda para den un restaurant, bo mester ta sinta pa haya servicio.
- Ora di cera ta 9’or di anochi.
-
Drive by/thru
- Celebracionnan/Fiesta “Drive by” of “Drive thru” no ta permiti.
- Fast Food drive thru ta keda habri.
-
Durante Vakantie
- Camping of actividad pa mucha di scol durante vakantie no ta permiti.
- Creche por keda habri.
20 maart 2021
Cambionan di Maneho
-
Restaurant
Tabata: Paden: 4 persona na mesa | Pafo: 6 persona na mesa
Cambio:2 persona maximo na mesa*
* Excepcion: Personanan bibando bao di e mesun dak por sinta 4 paden na e mesun mesa of 6 pafo.
-
No ta permiti Actividad Social na cas
Tabata: 25 persona pafo y 20 persona paden
Cambio: No ta permiti Actividad Social na cas; 0 bishita (invitado-huesped)
Bishita familiar (limita), di cuido of medico ta permiti.
-
Entiero
Tabata: 25 persona maximo presente
Cambio: 10 persona maximo presente
-
Samenscholingsverbod
Tabata: 4 persona maximo
Cambio: 2 persona maximo
-
Recordatorio
Deporte: Ta keda posibel pa deporte individual y di ekipo SIN publico, y den gym mester sigui protocol di higiena y tapaboca.
Protocol: Protocolnan den tienda, oficina y scol ta keda aplicabel
Bar: Ta keda cera
Entretenimento: Entretenimento ta limita na un solo artista, bailamento no ta permiti
Toque de Queda: Ta keda 12'or di anochi pa 5'or di mainta
Gebiedsverbod: Ta keda 7'or di anochi pa 5'or di mainta.
5 Maart 2021
-
Deporte
-
Tur deporte organisa y structura di tur edad, ta permiti sin limite di atleta, coach/trainer, pero sin publico.
-
Mester ta pertenece na ASU, COA of registra na IBISA.
-
Mester registra nomber di esnan cu ta train/competi cu fecha hunto pa un periodo di 2 siman cada bes y pa tur edad.
-
IBISA lo controla.
-
Bush League y Contact Sport den tur edad ainda no ta permiti.
-
3 maart 2021
-
REGLANAN APLICABLE PA TUR ENTIERO
-
Mester usa tapaboca na tur momento.
-
No por hiba e fayesido cas pa tuma despedida.
-
No por duna man, brasa, of sunchi.
-
Maximo 25 persona por ta den e mesun lugar na mes momento, y mester tene distancia di por lo menos 1,5 meter.
-
Cuminda of bebida no ta permiti.
-
Si bo ta sinti malo, no atende un entiero.
-
Miembronan di famia cu ta den isolacion of cuarentena, no por acudi na e entiero; pa mayornan, yiunan y rumannan cu ta den isolacion of cuarentena, por regla un otro momento pa despedi atraves di e funeraria na autoridadnan competente.
-
REGLA ADICIONAL PA TUR ENTIERO DEN CASO DI COVID
-
No por habri caha durante entiero.
5 Februari 2021
Toque de Queda
Entrante awe nochi Toque de Queda ta cuminsa pa 12'or di anochi pa 5'or di mainta.
-
Restaurant
Por tin 4 hende na mesa paden y 6 hende pafo.
-
Samenscholingsverbod
Ta amplia di max 2 pa max 4 persona.
-
Orario di Ciere
Entrante awe orario di ciere ta bira 11'or di anochi.
6 januari 2021
-
Toque de Queda
Prolonga di 7 di januari te cu 31 di januari di 11'or di anochi pa 5'or di mainta
-
Samenscholingsverbod
Max 2 persona, excepcion: si ta un famia (cu ta biba bou e mesun dak), si nan ta un famia di 4, nan por por ehempel cana, sinta y pasa dia riba beach.
-
Maneho di 'Faya bo haya'
Lo impone multa/boet halto y lo cobra mesora.
-
Gebiedsverbod
Prohibicion pa aglomera den lugarnan publico, manera parkeerplaats y beach desde 7'or di anochi.
-
Permisonan
Lo no otorga permisonan pa actividadnan publico durante e periodo aki.
-
Encuentronan social
- Ta limita na e espacio disponible
- Tene cuenta cu e distancia di 1.5 meter
- No por tin mas di 10 persona paden, 25 persona pafo
- Na cualkier momento Polis por cancela e encuentro si tin disturio di orden publico hasta si tin menos di 10 persona paden of menos di 25 persona pafo
-
Entretenimento musical
No lo permiti entretenemento musical, ni na cas y ni na restaurant
-
Actividadnan riba Lama
- Riba boto y yate tampoco ta permiti aglomeracion; max 4 persona riba boto/yate
- Catamaran y Charters max 50% di capacidad
-
Shopping
- 1 Persona so di cada famia
- Ta bira obligatorio pa bisti tapa boca pafo tambe den caso cu no por mantene distancia di 1.5 meter
-
Casnan di cuido
- Casnan di cuido di nos grandinan lo escala nan medidanan di precaucion
-
Deporte
- Deporte ta permiti pa continua, cu excepcion di contact-sport, bou di e condicion cu no tin mas di 25 persona total na e actividad deportivo y 10 si ta paden.
- No ta permiti publico na actividad deportivo.
-
Comercio
- Cantidad di persona na mesa den restaurant ta 4 paden y pafo, mucha bou di 12 aña ta permiti pa sinti cu e 4 adultonan.
- No ta permiti entretenimento musical, solamente 'background music'
- No ta permiti bailamento
Januari 3, 2021
-
Toque de Queda (11'or di anochi te cu 5'or di mainta) ta wordo extendi cu 4 dia mas; dianan 4, 5, 6 y 7 di Januari 2021.
December 29, 2020
-
Orario di ciere pa comercio ta bira 10'or cu excepcion di Hotelnan.
-
Animacion Musical ta posibel solamente den establecimentonan manera Restaurants y segun reglanan di nan Protocol.
-
Musica pafor di establecimento no ta permiti.
-
Comercio por tira pagara dia 31 di December durante dia te cu 3'or di atardi.
-
Na cas dia 31 di December tur hende por tira klapchi te cu 2'or di marduga di 1 di januari.
-
Entrante diaranzon 30 di december te cu 3 di Januari 2021 tin Toque de Queda di 11'or di anochi pa 5'or di mainta.
-
1 di Januari e Toque de Queda ta cuminsa 2'or di marduga pa 5'or di mainta.
December 10, 2020
-
Musiconan:
-
E cantidad di musiconan riba 'stage' ta wordo amplia; maximo 5 (paden) y 10 (pafo).
-
-
Deporte:
-
Ta permiti actividadnan deportivo cu maximo 30 persona paden y 60 persona pafo.
-
-
Tienda y Supermercado:
-
Ta permiti pa drenta 1 adulto hunto cu 2 mucha bao di 15 aña (te cu 14 aña).
-
E protocolnan di tapaboca y higiene ta keda vigente.
E flexibilisacion di e medidanan aki ta bay ta inclui den e Decreto Ministerial cu ta drenta vigor dialuna 14 di december 2020.
December 5, 2020
Pa 2 siman:
- Establecimentonan:
-
Restaurant:
-
Maximo cantidad di hende na mesa ta 8 (paden) te 10 (pafo).
-
No por baila.
-
Mester tene distancia.
-
Mester bisti tapaboca.
-
-
Rumshop/Bar:
-
Si no ta sirbi cuminda, ta keda cera.
-
-
Entrenemiento/Banda:
-
Maximo cantidad di musico/artista: 3 (paden y pafo).
-
Musico ta reponsabel pa stop e musica si hendenan lanta baila.
-
-
Tienda/Supermercado:
-
Limita na un persona pa famia, cu tur regla di precaucion.
-
Mester tene distancia.
-
Mester bisti tapaboca.
-
-
-
Encuentronan:
-
Social/Familiar:
-
Maximo cantidad di hende 30 (paden) y 60 (pafo).
-
No por baila.
-
Mester tene distancia.
-
Mester bisti tapaboca.
-
-
Deporte:
-
Por continua medida di precaucion, pero SIN publico
-
-
Entiero:
-
Maximo cantidad di hende na mesun momento: 30.
-
Mester tene distancia.
-
Mester bisti tapaboca.
-
-
Arubianonan mester test na yegada na airport y ta urgi pa tene cuarentena pa 10 dia apesar di haya resultado negativo.
- Entrante 25 di october a amplia e "gebiedsverbod" y a incorpora acerca e espacionan di parkeo (parking lot) of cualkier espacio similar cu ta accesibel pa publico entre 12'or di anochi pa 5'or di mainta.
- Entrante 22 di october pa 12 or di anochi lo no tin Toque de Queda mas.
- Entrante 22 di october ta introduci na luga di TDQ un ‘gebiedsverbod’ di 12'or di anochi pa 5'or di mainta den area/zona di lama.
- Entrante 22 di october wega di BINGO por wordo hunga unicamente via television of radio unda aglomeracion no ta wordo ocasiona y tampoco encurasha. Na casino esaki no ta permiti ainda.
- Entrante 23 di october: Establecimento ta permiti pa tin ‘ambience music’, musica den background, cu un maximo di 3 musico bao condicionan.
- Entrante 23 di october pa 12 or di anochi tambe lo tin cambio pa biaheronan procedente di Curaçao y Bonaire unda pa nan e Covid-19 test, cuarentena y seguro ya no ta necesario.
- Entrante 7 di october 2020 toque de queda ta na vigor di 12'or di anochi pa 5'or di mainta.
- Entrante 7 di october 2020 orario di ciere ta bira 11'or di anochi.
- Entrante 18 di september 2020 toque de queda awor lo ta di 10'or di anochi pa 5'or di mainta.
- Entrante 18 di september 2020 orario di ciere ta bira 9'or di anochi.
- Entrante 18 di september 2020 fiesta familiar na cas no ta permiti.
- Entrante 16 di september 2020 uzo di tapa boca ta bira obligatorio pa tur persona den interior di cualkier localidad.
- Entrante 10 di september 2020 a redobla e personal di Task Force nan cu ta haci control riba esnan den cuarentena y isolacion, y multa di 1000 florin tambe lo ser duna na esnan cu no ta cumpli cu reglanan.
- Entrante 28 di augustus 2020 toque de queda ta na vigor di 12'or di anochi pa 5'or di mainta.
- Entrante 28 di augustus 2020 tin cu evita aglomeracion na trabou.
- Entrante 28 di augustus 2020 tin cu evita bishita familiar y fiesta familiar di mas di 4 hende.
- Entrante 7 di augustus 2020 bar, clubnan nocturno y rumshop mester ta cera.
- Entrante 7 di augustus 2020 no ta permiti pa organisa fiesta familiar na cas.
- Entrante 7 di augustus 2020 mondmasker ta bira obligatorio den tur espacio interior y den transporte publico.
- Entrante 7 di augustus 2020 entiero ta permiti solamente 25 hende y sigui protocol.
- Entrante 7 di augustus 2020 misanan tin cu sigui protocol, y no ta permiti cantamento.
- Entrante 7 di augustus 2020 a stop bishita y ingreso na casnan di cuido (anciano).
- Entrante 4 di augustus 2020 mesanan den restaurantnan no por sinta mas cu 4 persona, excluyendo mucha bou 12 aña.
- Entrante 4 di augustus 2020 bar (toonbank) den localidadnan no por duna servicio, dus no por tin stul na e bar pa sinta.
- Entrante 4 di augustus 2020 no por tin actividad musical sea live of DJ.
- Entrante 4 di augustus 2020 deporte paden den grupo mester para.
- Entrante 4 di augustus 2020 deporte di contacto paden mester para.
- Entrante 4 di augustus 2020 deporte di contacto den aire liber mester para.
- Entrante 4 di augustus 2020 samenscholing verbod ta bin na vigor bek,unda no mas cu 4 persona por ta hunto riba tereno publico.
- Entrante 10 di juli 2020 ta habri frontera pa henter Merca.
- Entrante 1 di juli 2020 lo habri frontera pa Europa, Canada y Caribe cu excepcion di Republica Dominicana y Haiti.
- Entrante 15 di juni 2020 lo habri e “Bubble ABC” cual ta encera; Aruba, Boneiro y Corsow. Lo por biaha entre e islanan aki di Reino Hulandes den Caribe sin cu mester bay den cuarentena pero haciendo medische screening of test ora di yega.
- Entrante 10 di juni 2020 centronan di fiesta por habri.
- Entrante 10 di juni 2020 bar y club nocturno por habri (segun orario di ciere).
- Entrante 10 di juni 2020 conferencianan y lugarnan di reunion por habri.
- Entrante 10 di juni 2020 por haci deporte paden.
- Entrante 10 di juni 2020 por bishita pa Cas di Cuido di nos grandinan, segun protocol.
- Entrante 1 di juni 2020 luganan di Spa, Salon di Massage y Sauna por habri.
- Entrante 1 di juni 2020 parti paden di restaurant por ta habri te cu 10'or di anochi.
- Entrante 1 di juni 2020 e oficinanan di Lotto y di otro weganan por habri te cu 6'or y mei di atardi. Casinonan si ainda meser keda cera.
- Entrante 28 di mei Toque de Queda ta ser kita, manera stipula den AB2020No.80.
- Entrante 25 di ,mei 2020, toque de queda ta entre 12.00 am te cu 5.00am y orario di cierre di establecimento ta 10.00 pm segun AB2020No.78.
- Riba 8 di mei 2020, Minister di Turismo, Salud Publico y Deporte, Sr. Dangui Oduber, a anuncia cu e frontera di Aruba lo habri tentativamente entre 15 di juni y 1 di juli, 2020.
- Entrante 28 april 2020 adapta e toque de queda, pero e ta keda na vigor di 10 or di anochi te cu 5 or di mainta cu excepcion pa Botica na Warda y Hospital, conforme AB2020No.62.
- Entrante 28 di april, 2020 e orario di ciere di establecimento a cambia pa 9.00 pm.
- Ta extende e lockdown aereo te cu 31 di mei 2020, manera anuncia door di Prome Minister, mr. Evelyn Wever-Croes riba 20 di maart 2020. E-mail pa Arubianonan residente cu ta pega den exterior: RegresoAruba@crisis.aw.
- E medidanan, conforme AB2020 NO.52, ta keda na vigor te cu 28 di april 2020 manera anuncia door di Prome Minister mr. Evelyn Wever-Croes riba 15 di april 2020.
- Scolnan ta keda cera te cu 11 di mei 2020, manera anuncia riba 9 di april 2020 door di Minister di Enseñansa, dr. Armando (Rudy) Lampe.
- E-mail pa Arubianonan residente cu ta pega den exterior: RegresoAruba@crisis.aw.
- Medidanan ta na vigor te cu 19 april 2020, segun AB2020No.46.
- Entrante diadomingo 29 di maart un estado di Shelter in place ta drenta na vigor segun e AB2020No.43. Esaki ta encera cu hende ta prohibi pa sali di cas, si no ta pa cosnan esencial manera cumpra cuminda, bay botica, of pa haci ehercicio. Esaki medida aki ta aplica pa e gruponan no esencial. Adhunto e lista di e gruponan No esencial. Negoshinan cu ta ricibi cliente mester maneha nan clientela manteniendo distancia di 2 meter leu entre cada persona. Si no haci esaki gobierno por cera e negoshi y compania ta haya un multa. Tambe a decreta samenscholingsverbod, unda no ta permiti pa 4 hende of mas ta hunto riba caya, solamente si ta famia biba bou mesun dak.
- Toque de queda ta keda na vigor di 9 or di anochi te cu 6 or di mainta cu excepcion pa Botica na Warda y Hospital, conforme AB2020No.39.
- Scolnan lo ta cera entrante dialuna 16 di maart te cu 20 di april2020, despues lo evalua e situacion. E medida tuma ta conta pa scol, creche y tur instancia cu ta encarga cu educacion y cuido di nos muchanan. Wak e carta di Minister di Enseñansa di 26 maart 2020.
- Entrante 24 maart 2020 tur bar y restaurant mester ta cera. Unico excepcion ta pa take-out, drive thru y delivery di cuminda. Tur establecimento mester cera 8.00 pm. Pompnan di gasoline por keda habri te cu 8 or di anochi.
- Entrante 24 di maart 2020 ta prohibi pa bende lotto, catochi of otro sorto di loteria.
- A tuma e decision cu tur residente pega den exterior y cu ta inscribi na registro civil (Censo) por regresa Aruba. Aruba Tourism Authority ta encarga cu coordinacion di nan regreso. Linea di contacto pa Arubianonan residente cu ta pega den exterior 569-6897, 5689251 of 5637928. Na yegada lo pone e personanan den cuarentena pa 14 dia.
- Entrante 21 di maart ta introduci un toque de queda (verplichte avondklok, curfew) for di 9'or di anochi te 6'or di mainta. Unico excepcion ta e trahadonan di instancianan vital. Nan tin cu haya un prueba di nan doño di trabou cu nan por mustra polis. Persona cu no cumpli cu e toque de queda por haya un multa di te cu AWG. 10.000,00. Por haya mas informacion den e AB2020No.38 di 20 maart 2020.
- Entrante 19 di maart tur Casino y Teatro di pelicula y gym tin cu cera. Actividadnan deportivo den grupo tin cu stop di tuma lugar. Tur establecimento mester cera 8:00 PM. Esaki ta conta pa bar y restaurant di hotelnan tambe.Tin excepcion pa:botica na warda, restaurant solamente via drive tru y delivery, nan por cera 10:00 PM. Pompnan di gasoline por keda habri te cu 10:00 PM sirbiendo via di bentana. Instancianan cu no cumpli e orara di cierre di tienda obligatoria por haya un boet te cu AWG. 1.000,00. Por haya mas informacion den AB2020No.35.
- Scolnan lo ta cera entrante dialuna 16 di maart te cu 30 maart 2020, despues lo evalua e situacion. E medida tuma ta conta pa scol, creche y tur instancia cu ta encarga cu educacion y cuido di nos muchanan.
- A dicidi cu ta cancela tur actividad publico y tambe priva cu tin permiso di polis entrante 15 di maart 2020 te cu 31 di maart.
- Entrante diasabra 21 di maart te cu 31 di maart 2020 no ta admiti residente na Aruba (update 19 di maart 2020). Mas informacion por haya den e AB2020No.36. Ta restringui vuelonan for di tur pais entrante 17 di maart te cu 31 di maart 2020, cu excepcion di residentenan y carga. Linea di contacto pa Arubianonan residente cu ta pega den exterior 569-6897, 5689251 of 5637928. Por fabor, tene cuenta cu lo siguiente: Por tuma yamada regular of via WhatsApp – tambe por manda texto via WhatsApp; Mester ta residente (ingezetene ) inscribi den registro civil di Aruba; Aerolineanan Mericano ta exigi 2 tipo di ID – pa prueba cu un persona ta residente di Aruba (cedula); Aerolineanan di Latam no ta exigi esaki; Personanan dependiente di asuntonan di AZV, por fabor yama AZV pa regla regreso pa Aruba, y mustra bo kaarchi di AZV; Lamantablemente, na e momento aki, Venezuela ta full sera; no por move ciudadanonan f’or di e pais; nos ta conseha pa e personanan aki tuma contacto cu embahada Hulandes na Caracas.
- Residentenan cu regresa Aruba desde diamars 17 di maart 2020 mester bay den cuarentena propio pa 2 siman.
- Desde 14 di maart Aeropuerto Internacional Reina Beatrix a eleva su control riba buelonan procedente di paisnan cu no ta cay bou di e lista di restrincion, pa ser exacto paisnan Europeo,
- Ta prohibi haci bishita na e casnan di cuido di nos grandinan.
- Departamento di Gobierno lo traha a base di personal minimo. Lo duna servicio na publico, lo evita aglomeracion (wak carta di Minister President mr. Eveln Wever-Croes).
Awor nos mester concentra pa contene y preveni cu e virus ta wordo transmiti. Nos ta pidi tu hende atención pa esaki.
E decisionnan aki a ser tuma despues di amplio deliberacion cu e comision di crisis di Gobierno di Aruba. Esnan di mas riesgo ta nos grandinan riba 60 aña e esnan cu ta sufri di malesa cronico.
PREVENCION
- Laba man mas tanto posibel pa 20 seconde y uza habon of hand sanitizer.
- Evita di bin den contacto cu otronan, saludo otro sin duna man, brasa of sunchi.
- Y si un hende ta sinti malo. NO sali for di cas. Por yama gratuitamente 2800101 pa mas informacion.
- Wak e video tocante con coronavirus ta plama di un hende pa otro
- Wak e video di Departamento di Salud Publico con pa laba man na e forma corecto.
- Wak e video conoce e sintomanan di corona virus.
- Wak e video pa mucha tocante coronavirus
- Wak e video Isolatie vs Quarantaine met Sarah-Quita Offriga Stop di plam'e
- Wak e video fight the transmission of CoronaVirus with Carl Roosberg- Galloway Jr. It starts with you


text:
Diamars mainta a drenta informe di un persona cu problema di salud mental cu a menasa di mata su mesun tata, mesora a dirigi un patruya na e sitio. Na yegada di e patruya a bin compronde cu aki ta trata di un persona cu problema di salud mental cual ta bira masha agressivo ora nan buske pa e haya su medicamento. Pesey varios patruya y hasta K9 a ser dirigi na e sitio. Afortunadamente e biaha aki a bay basta trankil cu por a hib’e hospital pa su medicamento. Pa basta tempo caba cu mester un centro adecua cu equipo y personal cualifica pa atende cu personanan aki cu defacto ta trankilo pero un momento of otro por bira peligroso pa otronan of pa nan mes. Ta importante pa bo follow awe24.com riba youtube!
BAY WAK E !


text:
Oranjestad- Despues di loke a sosode na KIA diamars ultimo, minister encarga cu Husticia na Aruba a cuminsa reunionnan riba diferente nivel pa evalua e situacion, e reaccion di tur instancianan concerni y tambe normalisacion di e situacion na e unico instituto penal di Aruba. ”Nos tabata tin diferente reunion caba, diferente minister a bin hunto y diferente departamento pa asina nos atende cu e asunto di e condicion di prizon,” Minister di Husticia mr. drs. Arthur Dowers a splica diaranson merdia despues di un reunion cu Cuerpo Policial. E mandatario a detaya cu e infrastructura di prizon a sufri hopi daño atrobe y pesey a reuni tambe cu diferente instancia responsabel pa husticia, orden publico y siguridad na Aruba.
E meta principal di e reunionnan ta pa evalua con tur cos a bay como reaccion na e disturbionan na KIA. Segun Sr. Dowers, e evaluacion a mustra cu tur cos a cana manera cu a wordo planifica. Tambe ta bay delinea e plan di accion cu mester tin si tin cualke eventualidad den e situacion cu tin.
“Na e momentonan aki nos tin un situacion cu nos tin hopi menos cel, e capacidad tabata caba bou di presion dor di e cantidad di personanan cu tabata deteni y consecuentemente awor aki nos tin menos capacidad ainda,” Sr. Dowers a splica. “Nos ta bay evalua awor aki cua ta e alternativanan. Nos tin celnan di Polis cu na e momentonan aki no ta den uzo y nos ta preparando esakinan tambe pa cualke eventualidad, te na momento cu e situacion bira, no normal, pero en todo caso e capacidad por wordo lanta bek.”
Minister Dowers a indica cu aki tin tres seccion di cel cu ta for di funcion. Ta buscando manera pa por aloca fondo pa alivia e situacion y cuminsa mesora cu restauracion di un parti di e celnan aki. E daño na e celnan tin di haci principalmente cu coriente. Asina cu e aspecto aki keda coregi, Segun Minister Dowers, por pone e celnan bek den funcion.
E problema di mas grandi cu ta wordo confronta cu ne ta un posibilidad hopi limita cu por aparta cierto prizoneronan cu bo no kier pa ta hunto. Awor aki no tin e posibilidad ey mas. “Nos ta haya hopi importante pa nos yega na un solucion temporal y despues e comision cu ta trahando ariba solucionnan structural, riba un termino mas largo, a bini hunto awe mainta y mi ta mira cu nan a pone e trabou aki den un prioridad hopi halto pa asina cu dentro di algun siman nos tin proposicionnan concreto pa traha cu ne.”
Sr. Dowers a enfatisa cu departamentonan di su ministerio ta trahando duro pa garantisa siguridad general riba nos isla. Tur accion cu a tuma pa caba cu e disturbionan a bay segun plan y ta trahando cu determinacion y profesionalismo pa un solucion riba termino largo pa e problema cronico pa hopi aña caba di e situacion den KIA.


text:
Un receta cu ta facil pa nos traha, pues na Aruba nos ta haya Pampuna cumpra y hasta nos mes por plant’e.
Traha of cumpra bo crust di pie of bolo y yen’e cu un dushi sabor di Pampuna.
Esaki ta un receta un tiki diferente cu un swing di spice aden.
Tambe bo por decor’e cu e noot di bo gusto sea; walnut, almond of tambe simiya di Sesame (blanco of preto) of hasta fruta seco.
Un otro idea tambe ta; enbes cu bo strooi e Icing Sugar riba dje, bo ta agrega un topping di meringue, pa duna bo pie di Pampuna un extra decoracion...
Comparti y disfruta!
Preparacion y duracion pa cushin’e:
Preparacion: 40 minuut
Cushina: 1 ora y 30 minuut
Plus chill (fria)
Ta Sirbi 8 persona
Nutricion: pa porcion
Caloria 357
Vet 18gram
Vet Saturata 7gram
Carbohidrato 45gram
Sucu 27gram
Fibra 2gram
Proteina 5gram
Salo 0.65gram
Ingredientenan:
750gram of 1liber di Pampuna of “Butternut Squash”, pela, saca e simiyanan afo, corta e pampuna na na dou mediano.
350gram di “Sweet shortcrust pastry”
Hariña plain pa strooi
140gram di sucu di caster
½ cuchara chikito di salo
½ cuchara chikito di nutmeg fresco machica
1 cuchara chikito di cinnamon
2 webo geklop
25gram di Manteca moli, preferibel gesmelt
175ml di lechi di bo gusto (baca, soja, aros, oats)
1 cuchara grandi di “Icing Sugar”
METODO
PASO 1
Pone e pampuna den un weya grandi cu awa y tap’e. Despues lag’e herbe pa 15 minuut or te ora cu e ta moli/suave Scuri e pampuna y lag’e fria.
PASO 2
Keinta e forno na 180C/160C fan/gas 4. Lora e mansa/pastry riba un superficie cu a strooi e hariña riba dje. Y uz’e den un panchi di 22 cm pa pie/bolo cu e fondo cu ta kita. Pon’e den fridge y lag’e chill pa 15 minuut.
Pone den e fondo di e panchi di 22 cm e waxpaper pa horna y e boonchinan
Y lag’e horna pa 15 minuut.
Saca e boonchinan y papel, despues laganan horna 10 minuut mas te ora cu e mansa/base ta di un color bruin cla y cu un textura manera buscuchi.
Sak’e for di forno y lag’e fria un tiki.
PASO 3
Aumenta e temperatura di forno na 220C/200C fan/gas 7. Pusha/sefta e pampuna cu ya a fria door di e zeef den un baki/bowl grandi.
Awor den un otro baki/bowl, combina e sucu, salo, nutmeg y mita di e cinnamon.
Mezcla den dje tambe awor e webonan, e manteca gesmelt y e lechi.
Agrega e puree di pampuna aden y drei tur cos hunto.
Basha e mezcla aki den e crust y cushina pa 10 minuut.
Despues reduci e temperatura di forno na 180C/160C fan/gas 4.
Sigui horna e pie di pampuna pa 35-40 minuut mas, te cu e mezcla di Pampuna a set den e crust.
PASO 4
Lag’e fria awor.
Despues saca e pie for di e panchi.
Mezcva e resto di Cinnamon cu e Icing Sugar/sucu y strooi riba e pie.
Por uza Merengue, noot y simiya di Sesame...
Awor ta e momento pa bo decora bo Pie di Pampuna!...Uza bo fantasia….
Sirbi’e frieu….
Ta combina bon cu:
Ice Cream di Vanilla Vegano of esun regular di lech’i baca.
Bon Apetit!


text:
Competencianan a start na Barranquilla
Daniel, Mikel y Anahi a mira accion den natacion
Awe nos atletanan di natacion, Daniel Jacobs, Mikel Schreuders y Anahi Schreuders a mira accion den nan categoria.
Daniel Jacobs a termina di cinco lugar cu un tempo di 53.08 seconde den su disciplina di 100 meter liber, pero a cay cortico pa e round final. Mikel a mira accion di biaha su tras, pa cual tabata tin un tremendo prestacion cu un tempo di 49.90 seconde y e si lo mira accion awenochi den e final. Anahi a participa den e disciplina di 100 meter pecho cu un tempo di 01:14.02 y ta clasifica pa e B final di awenochi.